Efesianys 1 (ABK) - Bible Society\nEfesianys 1 ABK\n1Powl, abostol Krist Yesu dre volonjedh Duw,\nDhe'n syns usi yn Efesus1:1 War-lergh re a'n dornskrifow nyns usi omma an geryow usi yn Efesus. yw lel yn Krist Yesu:\n2Gras dhywgh hwi ha kres dhiworth Duw agan Tas ha'n Arloedh Yesu Krist.\nBennathow Spyrysek yn Krist\n3Bennigys re bo Duw ha Tas agan Arloedh Yesu Krist, neb re'gan bennigas gans pub bennath spyrysek y'n tylleryow nevek yn Krist, 4dell y'gan dewisas ynno kyns gwrians an bys, may fen ni sans ha divlam a-dheragdho yn kerensa, 5orth agan ragdhestna dhe vos degemmerys avel mebyon dhodho ev, dre Yesu Krist, orth bodh y vrys, 6dhe wormel splannder y ras a wrontyas dhyn y'n Karadow; 7yn neb y'gan beus daspren der y woes, gevyans peghosow, war-lergh rychys y ras 8a ros dhyn yn hel, yn oll furneth ha konvedhes, 9ow ri dhyn godhvos kevrin y volonjedh, war-lergh y vodh a dhispletyas ynno 10avel towl rag keweras an termynyow, dhe guntell pup-tra war-barth yn Krist, an taklow yn nev, ha'n re y'n nor, ynno ev; 11ni ynwedh a veu dewisys, ragdhestnys war-lergh y borpos ev neb a gowlwra pup-tra orth bodh y vrys, 12may fewen ni rag gormel y splannder, ni neb o an kynsa a'n jevo govenek yn Krist; 13yn neb hwi ynwedh, ow klewes an ger a wiryonedh, aweyl agas selwyans, yn neb hwi ynwedh ow krysi, a veu selys gans an Spyrys Sans ambosys, 14neb yw ragdal agan eretons bys pan vo dasprenys an perghennogeth, dhe wormel y splannder.\n15Rakhenna, my ynwedh, ow klewes a'gas fydh y'n Arloedh Yesu, ha'n gerensa war-tu ha'n syns oll, 16ny asav grassa ragowgh, orth agas kampoella y'm pysadow, 17may rollo an Duw a'gan Arloedh Yesu Krist, an Tas a wolewder, spyrys furneth ha diskwedhyans y'n aswonnvos anodho, 18golowys dewlagas agas kolonn, may hwodhvewgh pyth yw govenek y alow, pyth yw rychys splannder y eretons y'n syns, 19ha pyth yw an braster dres eghenn a'y alloes troha ni neb a grys war-lergh oberyans krevder y nerth 20a wrug ev yn Krist, orth y dhrehevel a'n re varow, ha'y worra dhe esedha a-dhyghow dhodho y'n tylleryow nevek, 21pell a-ugh pub prynsipata ha potestas ha domynashyon ha pub hanow yw henwys, hag y'n oes ma hag y'n oesow a dheu; 22hag ev re worras pup-tra yn-dann y dreys hag a'n ros dhe vos penn war bup-tra dhe'n eglos, 23yw y gorf, an leunder anodho ev neb a lenow oll yn oll.


Kernowek - Wikipedia\nyeth brythonek keltek ha yeth minoryta a'n Ruwvaneth Unys\n(Daskevarwodhys dhyworth Yeth Kernewek)\nKewsys yn: Kernow\nKlass genynnek: Eyndo-Europek\nLythereniethow: Furv Skrifys Savonek,\nkernewek Unys Amendys,\nSavla: Taves ranndiryel yn Kernow\nKernewek yw yeth keltek Kernow. Bretonek yw y gar nessa, hag yma an dhiw yeth na, gans Kembrek, ow kul an bagas Brythonek a'n kordh keltek.\nYma kernewek ow kevrenna 80% a'y erva selvenek gans Bretonek, 75% gans Kembrek, ha 35% gans an yethow Godhelek, Iwerdhonek ha Gwydhelek an Alban. Yma Kembrek ow kevrenna 70% a'y erva selvenek gans Bretonek.\nAvel yeth ranndiryel a Bow Kernow, yma kernewek dhe les dh'unn gre sodhogel, hag yma Konsel Kernow (gwelewgh Politegieth Kernow) ow ri arhans rag hwarvedhyansow y'n yeth dasserhyes.\n2 Istori an yeth\n6 An Dasserhyans\nErthyglow leun a vanylyon: Lien kernewek ha Skriforyon yn kernewek.\nYma dew vagas a oberow lien kernewek, herwydh an prys. An kynsa yw an lien hengovek, hag an nessa yw lien an dasserhyans. Manahow gatholik ha pronteryon erel a skrifas oberow chyf a'n lien hengovek. An lien arnowydh yw askorras kenedhlogoryon hag erel a erviras gul devnydh a'n yeth. Y'n termyn ma, brassa yw korf an lien arnowydh ages an korf hengovek.\nkernewek yw pupprys skrifys y'n lytherennek romanek, mes war-lergh manerow pals. Yn kernewek hengovek, oberow liennek o skrifys yn peswar system dre vras: huni an Vocabularium Cornicum (kernewek Koth); huni a Gernowek Kres (warbarth gans vershyon arbennek Radulphus Ton); huni a kernewek diwedhes a-dro dhe Bensans (Tonkin, Borlase, an teylu Boson h.e.); ha huni a Edward Lhuyd.\nIstori an yethChanjya\nArwodh dhiwyethek yn Pennsans\nYth esa trigoryon Vreten Veur ow kewsel yeth keltek kyns termyn Iulius Caesar. An Romanyon a asas an enys yn 410, hag an Sowson a drevesigas yn Pow Sows. Kas Dyrham yn 577 a dhiberthas an Vrythonyon yntra "Brythonyon an Worlewin" (an Gembroyon) ha "Brythonyon an Dehow" (an Gernowyon).\nYn 936 y tryghas luyow Athelstan (an myghtern sows) bro Kernow hag apoyntya Dowr Tamer avel an amal ynter tus Dewnans ha'n Gernowyon. Yma nebes skrifennow kernewek Koth ow tydhya a'n oos ma, yn arbennek an Vocabularium Cornicum.\nAn Pla Meur a hedhas Breten Veur yn 1349. Yth esa kemmys ankow na dhaskavas niver a Gernowegoryon nevra hwath. Y'n degbledhenyow ow tos, y skrifas hwelow chyf a lien kernewek Kres – an Ordinalia ha Beunans Meriasek – yn Kollji Glasneth (sodhva a epskobeth katholik Karesk). Mes yth esa an yeth hwath ow kelli hy hys. Kaws a Rebellyans an Lyver Pysadow yn 1549 o enebi an lyvrow pysadow protestant nowyth, skrifys yn sowsnek yn unnik.\nkernewek Diwedhes a dhisplegyas yn 17ves kansblydhen yn kevrangow Pennwydh ha Kerrier. Sempelheansow gramasek hag omgerdh fonologiek o gnasow arbennek an oos ma. Yth esa an skoler brythonek Edward Lhuyd yn Kernow ow studhya an yeth y'n furv dhiwedhes ma yn 1700. Unn a'n diwettha Kernowegoryon aga mammyeth o Dolly Pentreath a Borthynys; hi a veu marow yn 1777.\nA-dhia 1904, nebes aktivedhyon a omgemmeras kaskyrgh rag dyski, devnydhya ha dasvywa an yeth yn Dasserhyans kernewek. Yn 1986, an omsav kernewek a wodhevis fols yn tri bagas; mes ny lehas an niver a studhyoryon an yeth. Wosa kansblydhen a vywder tavosel, an yeth a gavas hy haswon gans Senedh an Rywvaneth Unys avel taves ranndiryel Gernow yn 2002 yn-dann an Chartour Europek rag Yethow Ranndiryel po Bian.\nGwelewgh Studhyansow kernewek rag rol a lyvrow gramasek, gerlyvrow, h.e.\nY'n 17ves kansblydhen, William Scawen (1601–1689) o onan a'n kynsa tus a vynna kuntelles lavarow ha remenans an yeth kernewek. Nebes termyn wosa henna, y tisplegyas skol antikwaris Pennwydh a-dro dhe John Keigwin, an teylu Boson, William Borlase, h.e. An skoler kembrek Edward Lhuyd (onan a'n fondyers a studhyow Keltek) a obera warbarth gans eseli an bagas ma. Kansblydhen wosa henna ogatti, William Pryce (1725(?)–1790) a berhennogas hwithransow kernewek Lhuyd ha'ga dyllo avel Archaeologia Cornu-Britannica (1790). Rowedh meur esa dhe'n lyver ma y'n bledhenyow a-varr a studhyansow kernewek, kyns skoloryon dhe wodhvos bos Lhuyd an awtour chyf.\nAttendya an taves kernewek a wrug moy ha moy a akademedhyon y'n 19ves kansblydhen.\nEdwin Norris (1795–1872) a dhyllas an Ordinale yn 1859 (The Ancient Cornish Drama), warbarth gans treylyans Sowsnek ha gramasek kernewek. Whitley Stokes (1830–1909), den laha a Iwerdhon, o den a boos yn studhyansow Keltek; dyllansow Gwreans an Bys ha Beunans Meriasek ev a wrug warbarth gans gerva a 2000 ger. An skoler bretonek Joseph Loth (1847–1934) a studhya Bretonek ha Kembrek warbarth gans kernewek. Ev a dhylla lies erthygel a-dro dhe'n yeth Kernewek yn Revue Celtique. Henry Jenner, kynsa hembrenkyas an dasserhyans, a avowys Loth ha Stokes avel ragresegedhyon a res dhodho. Llawlyfr Cernyweg Canol o gramasek kernewek Kres gans Henry Lewis hag esa dhe les dhe A.S.D. Smith ha Kembregoryon erel. Revd Robert Williams a skrifas Lexicon Cornu-Britannicum (gerva) yn 1865, ha Dr Frederick W.P. Jago unn gerlyver Sowsnek-kernewek yn 1885.\nGramasek ha gerva kernewek o materow alhwedhel sertan rag gedyoryon an Dasserhyans: Jenner, Hal Wyn, Mordon, Caradar, h.e. Yma Ray Edwards, Oliver Padell, Nicholas Williams, Richard Gendall ha Ken George ow pesya aga hwithransow bys an dedhyow ma. A-der an Dasserhyans, kevrohow notadow dhe studhyansow an yeth kernewek a wrug Paula Neuss, Brian Murdoch, Lauren Toorians, hag erel.\nYma lies tybyans a-dro dhe fonologieth kernewek a'n eyl oos ha'n aral, ha nyns eus unnveredh war lies poynt posek. Yn-mysk an skoloryon ow studhya an maters ma lemmyn, y tegodh notya Nicholas Williams, Ken George, Charles Penglase, Richard Gendall hag Ifan Wmffre.\nWar-lergh Ken George, fonologieth kernewek a-dro dhe dermyn Bywnans Meryasek a via moy po lyha yndella:\nNotyewgh George dhe brederi bos /kʷ, gʷ, ʍ/ bagasow kesonennow: /k+w, g+w, h+w/.\nNy grys Nicholas Williams bos dyffrans ynter /o/ hag /ɔ/ yn kernewek Kres, naneyl ynter /i/ hag /ɪ/. Hwath pella, Mordon ha skoodhoryon Kernewek Unys a-lemmyn na grysa bos dyffrans ynter /œ/ hag /y/ yn kernewek Kres.\nYma Iwan Wmffre ow terivas bos fonologieth Kernewek Diwedhes yndellma:\nNotyewgh Wmffre dhe brederi bos /kʷ, gʷ/ bagasow a gesonennow: /k+w, g+w/, mes /ʍ/ kesonen hy honan. Nyns yw ev sertan yw po nag yw /z/ dihaval yn fonologek dhe /s/, /ʒ/ dhe /dʒ/, po /ħ/ dhe /h/.\nkernewek a'n jeves lies poynt gramasek hevel dhe yethow Brythonek ha Keltek erel – rewlyans selvenek a lavarow VSO, treylyansow, kesyewa rag-geryow, h.e.\ng -, w k h\ngw, go w(o) kw, ko hw(o)\nErthygel leun a vanylyon: Dasserhyans kernewek\nDedhyow alhwedh a dhasserhyans an yeth:\n1904: Henry Jenner a dhyllo Handbook of the Cornish Language, hwel kynsa an Dasserhyans arnowydh\n1928: gwrians Gorsedh Kernow\n1929: Robert Morton Nance a sel savon rag an taves dasserhys, Kernewek Unys yn y ober, Cornish For All\n1938: Cornish-English Dictionary gans R Morton Nance a omdhiskwedh (yn KU)\n1951: A.S.D. Smith a skrif Trystan hag Ysolt (yn KU)\n1984: M. Bennetto a skrif An Gurun Wosek a Geltya, an kynsa romans (hag unnik) yn kernewek\n1986: Richard Gendall a sel Curnoack Nowedga\n1986: Ken George a re y dhesin rag lytherenans dasfurvys, Kernewek Kemmyn, dhe Gesva an Taves Kernewek y'n hwel Pronunciation and Spelling of Revived Cornish\n1992: Gerlyver Kernewek Kemmyn: An Gerlyver Meur gans Ken George a omdhiskwedh yn KK\n1995: Nicholas Williams a dhyll chanjyow dhe Gernowek Unys avel kernewek Unys Amendys\n2000: English-Cornish Dictionary: Gerlyver Sawsnek-kernewek a omdhiskwa yn KUA\n2002: an Testament Nowydh a omdhiskwa yn KUA\n2004: an Testament Nowydh a omdhiskwa yn KK\nWella Brown. 2001. A Grammar of Modern Cornish. Kesva an Taves Kernewek, Kelliwik.\nKen George. 1993. "Cornish". The Celtic Languages, pennskrifas gans Martin Ball. Routledge, Loundres.\nHenry Jenner. 1904. Handbook of the Cornish Language, Chiefly in its Latest Stages with Some Account of its History and Literature. David Nutt, Loundres.\nIwan Wmffre. 1998. Late Cornish. Lincom Europa, München.\nv · t · e Yethow keltek\nBrythonek - (P-Keltek) Godhelek - (Q-Keltek)\nBretonek · Kernowek · Kembrek | Wordhonek · Manowek · Albanek\nGwelewgh ynwedh: Yeth · Kelt · Broyow keltek\nLast edited on 27 Est 2020, at 18:59\nDiwettha golegyans an folen ma a veu an 27 Est 2020, dhe 18:59.


Efesianys 5 (ABK) - Bible Society\nEfesianys 5 ABK\n1Ytho, gwrewgh Duw agas patron, kepar ha fleghes karadow, 2ha kerdhewgh yn kerensa, kepar dell wrug Krist agas kara hag omri y honan ragon ni yn offrynn ha sakrifis dhe Dhuw, sawer plegadow.\nKerdhewgh avel Fleghes Golow\n3Mes fornikashyon ha pub plosedhes po krefni, na vedhens henwys yn agas mysk, kepar dell dhelledh dhe syns. 4Na vedhes fara plos na kows gokki na ges, nag yw gwiw, mes grasyans yn aga le. 5Godhvydhewgh hemma: denvyth ow kul fornikashyon, na den plos, na den kraf, henn yw gordhyer idolys, ny'n jeves eretons yn gwlaskor Krist ha Duw.\n6Na wres denvyth agas toella dre lavarow gwag; rag drefenn an taklow ma y teu sorr Duw war vebyon diwostytter. 7Ytho, na vedhewgh kevrennogyon gansa; 8rag kyns yth ewgh hwi tewlder, mes lemmyn golow y'n Arloedh. Kepar ha fleghes golow gwrewgh hwi kerdhes 9(rag yma frut an golow5:9 an golowWar-lergh re a'n dornskrifow an Spyrys. yn oll dader hag ewnder ha gwirder), 10ow previ an pyth yw plegadow gans an Arloedh. 11Ha na gemmerewgh rann gans gwriansow difrut an tewlder; gwell yw aga heredhi. 12Rag meth yw poran kewsel a'n taklow yw gwrys gansa yn-dann gel. 13Mes pup-tra diskudhys der an golow yw apert, 14rag pup-tra a veu diskwedhys yw golow. Rakhenna, leverys yw,\n‘Sav, ty neb a gosk,\nha sav yn-bann mes a'n re varow,\nha Krist a re dhis golow.’\n15Gwaytyewgh dour ytho fatell gerdhowgh5:15 Gwaytyewgh dour ytho fatell gerdhowgh: War-lergh re a'n dornskrifow Gwaytyewgh ytho fatell gerdhowgh dour., avel tus fur, a-der anfur, 16ow kul devnydh a'n termyn, rag bos an dydhyow drog. 17Rakhenna, na vedhewgh gokki, mes konvedhewgh pyth yw bolonjedh an Arloedh. 18Ha na vedhewgh medhow dre win, mayth eus fowt rewl, mes bedhewgh lenwys a'n Spyrys, 19ow kewsel an eyl orth y gila yn salmow ha hymnys ha kanow spyrysel, ow kana hag ow kul melodi yn agas kolonn dhe'n Arloedh; 20prest ow krassa pup-tra yn hanow agan Arloedh Yesu Krist dhe Dhuw an Tas.\n21Bedhewgh gostydh an eyl dh'y gila yn own Krist.\n22Gwragedh, bedhewgh gostydh dh'agas gwer agas honan kepar ha pan ve dhe'n Arloedh. 23Rag an gour yw penn an venyn kepar dell yw Krist penn an eglos, ev y honan Selwador an korf. 24Mes kepar dell yw an eglos gostydh dhe Grist, yndella ynwedh an gwragedh yw gostydh dh'aga gwer yn pup-tra.\n25Gwer, kerewgh agas gwragedh kepar dell garas Krist an eglos hag omri y honan rygdhi, 26ma's gwrella sans, orth hy glanhe dre wolghas an dowr der an ger, 27may proffya an eglos dhodho ev y honan, splann, heb brith na krygh, na travyth a'n par na, saw may fe hi sans ha dinamm. 28Y'n keth vaner, y koedh dhe wer kara aga gwragedh, kepar ha'ga horf aga honan. Neb a gar y wreg a gar y honan. 29Rag ny wrug denvyth bythkweth kasa y gig y honan, mes ev a'n mag ha'y jershya kepar dell wra Krist ynwedh maga ha chershya an eglos; 30rag yth on ni eseli a'y gorf5:30 a'y gorf: War-lergh re a'n dornskrifow a'y gorf, a'y gig hag a'y eskern.. 31‘Rag hemma, den a wra gasa y das ha'y vamm hag a vydh junys dh'y wreg, ha'ga dew a vydh unn kig.’ 32Meur yw an mysteri ma, mes my a gews a Grist ha'n eglos. 33Byttegyns, hwi ynwedh, pubonan, kares ev y wreg kepar ha'y honan, ha'n wreg, kemmeres hi own a'y gour.


Frida Kahlo ha Diego Rivera en 1932\nMagdalena Carmen Frida Kahlo y Calderón (6 mis Gortheren 1907 – 13 mis Gortheren 1954) aswonnys del yw usyes avel Frida Kahlo, o lymner a Vexico. Hi o aswonnys rag hy obereth surreal ha pur bersonek. Demedhys o hi dhe Diego Rivera, lymner ynwedh meur y hanow.\nGenys veu hi yn Coyoacán, Mexico. Yth esa polio dhedhy, a's gasas evredhek termyn hi a veu 6 bloodh, hag yma nebes tus ow predery dr'esa dhedhy martesen spina bifida ynwedh. Hi a dhescas fisek, ha whansus o hi dos ha bos medhek. Dre reson droglabm trafik orth 18 bloodh a's shyndyas yn trog, yth esa termynyow a bayn garow dhedhy rag radn aral hy bownans.\nWoja an droglabm-ma, hi a wrug cessya hy studhyansow fisek ha dalleth lymna. Hi a wre devnydh a dybyansow a-barth taclow o wharvedhys dhedhy. Lies gweyth yth o hy lymnansow screuthus, yma meur anedhans ow tisqwedhes payn ha'n bownansow anwhek a venenes, specyly hy thybyansow a-dro dhe vos dyallus dhe gawas flehes. Pymthek ha dew ugens a hy 143 lymnans yw a hy honan. Hi a veu awedhys ynwedh gans gonisogeth genesik Mexico, disqwedhys yn liwyow spladn, gans kemysk a realieth ha surrealieth. Hy lymnansow a wrug tedna dynyans Diego Rivera, lymner neb a wrug hi demedhes yn tiwedhes.\nHenwys yw obereth Kahlo traweythyow "surrealydh", ha kyn whrug hi restry disqwedhyansow art lower termyn gans surrealyon a Ewrop, nyns o da gensy hi an label-ma. Hy dynyans orth themys benyn, ha'n lendury disqwedhys yn hy lymnansow, a's gwrug fygur cult a femynystieth yn degvledhednow diwettha an 20ves cansvledhen. Radn a hy obereth a ell bos gwelys orth Hendrajy Frida Kahlo, trovys yn hy genesygla ha hy thre yn mestrevow Cita Mexico.\nYma media a-dro dhe'n desten Frida Kahlo war Wikimedia Commons.\nBownans hag art Frida Kahlo\nDiwettha golegyans an folen ma a veu an 15 Gwynngala 2021, dhe 20:33.


Compare Bible readings for Esther 5 in the ABK and the NRSV - Bible Society\n15:1 Y'n Septuagint yma omma eth gwers nag eus y'n tekst Ebrow. Gwel ESG 5:1.Lemmyn y'n tressa dydh, Ester a wiskas hy dillas ryel; ha sevel a wrug y'n klos pervedhel a balys an myghtern a-dal hel an myghtern. Yth esa an myghtern esedhys war y se ryel y'n hel ryel a-dal porth an palys. 2Pan welas an myghtern Ester an vyghternes ow sevel y'n klos, hi a gavas gras yn y wolok; hag ev a ystynnas dhe Ester an dernwelenn owrek esa yn y dhorn. Ena Ester a dheuth nes ha tochya penn an dernwelenn.\n3Yn-medh an myghtern dhedhi, ‘Pyth eus dhis, a vyghternes Ester? Pyth yw dha vynnas? Kyn fo hanter an wlaskor y fydh res dhis.’ 4Yn-medh Ester, ‘Mar pydh plegadow dhe'n myghtern, gwres an myghtern ha Haman dos an jydh ma dhe gevewi re bareusis vy ragdho.’ 5Ena yn-medh an myghtern, ‘Gwrewgh dhe Haman fistena rag gul war-lergh ger Ester.’ Ytho y teuth an myghtern ha Haman dhe'n gevewi re bareussa Ester. 6Hag yn-medh an myghtern dhe Ester pan esens owth eva gwin, ‘Pyth yw dha bysadow? Grontys vydh dhis. Ha pyth yw dha worholedh? Kyn fo hanter an wlaskor kollenwys vydh.’ 7Ester a worthybis, hag yn-medh hi, ‘Ow fysadow ha'm gorholedh yw: 8Mar kevis vy gras yn golok an myghtern, ha mar pydh plegadow dhe'n myghtern grontya ow fysadow, ha kollenwel ow gorholedh, gwres an myghtern ha Haman dos dhe'n kevewi a wrav vy y bareusi ragdha, hag a-vorow my a wra herwydh ger an myghtern.’\nHaman a Wra Krogbrenn rag Mordekay\n9Haman eth yn-mes an jydh na, lowen ha heudhik y golonn. Mes Haman pan welas Mordekay yn yet an myghtern ha na sevis ev na krena a-ragdho, ev a veu leun a gonnar erbynn Mordekay. 10Byttegyns, omfronna a wrug Haman, ha dos tre; hag ev a dhannvonas ha kyrghes y gowetha ha'y wreg Zeresh. 11Ha Haman a dherivas orta glori y rychys, ha palster y vebyon, ha'n taklow oll may hwrussa an myghtern dh'y voghhe ha'y avonsya a-ugh an bennsevigyon ha gwesyon an myghtern. 12Hag yn-medh Haman, ‘Hwath pella, ny dhros Ester an vyghternes denvyth a-ji gans an myghtern dhe'n kevewi a bareusis hi marnas my; hag a-vorow ynwedh my yw gelwys dhedhi gans an myghtern. 13Mes oll hemma ny dal travyth dhymm, peskweyth may hwelav Mordekay an Yedhow owth esedha yn yet an myghtern.’ 14Ena yn-medh Zeresh y wreg hag oll y gowetha dhodho, ‘Pareusens gwydhenn hanter-kans kevelin hy ughelder, ha ternos vyttin kows orth an myghtern may fo Mordekay kregys warnedhi: ena ke a-ji yn heudh gans an myghtern dhe'n kevewi.’ An gusul ma a blesyas Haman, ha pareusi an wydhenn a wrug.


Compare Bible readings for Zekaria 6 in the ABK and the BNET - Bible Society\nGwelesigeth an Peswar Charett\n1Arta my a dhrehevis ow dewlagas ha mires, hag awotta peswar charett a dheuth yn-mes dhiworth an bolgh yntra dew menydh, ha'n menydhyow a veu menydhyow a vrons! 2An kynsa charett a'n jeva mergh rudh, an nessa a'n jeva mergh du, 3an tressa charett a'n jeva mergh gwynn, ha'n peswora a'n jeva mergh brithek; nerthek vons. 4My a wovynnas an el esa ow kewsel orthiv, ‘Pandra yns i, ow arloedh?’ 5An el a worthybis dhymm, ‘An re ma yw an peswar gwyns a nev esa ow mos yn-mes dhiworth aga savla a-rag ARLOEDH oll an norvys. 6Yma an charett gans mergh du ow mos yn-mes dhe'n tir kledh, an vergh gwynn eth yn-mes war aga lergh, ha'n vergh brithek eth yn-mes dhe dir an dyghow.’ 7Pan eth an vergh nerthek yn-mes, i a vynnas gwandra der an norvys. Hag ev a leveris, ‘Kewgh dhe wandra der an norvys!’ Ytho i a wandras der an norvys.\nKurunans an Arghoferyas Yoshua\n8Ena ev a'm gelwis ha kewsel orthiv, ‘Mir, an re na esa ow mos yn-mes dhe'n tir kledh re ros powes dhe'm spyrys yn tir kledh.’ 9Ger an ARLOEDH a dheuth dhymm, ow leverel: 10Kemmer dhiworth an dhivresow, dhiworth Helday, Tobia, ha Yedaya; ha ty ke y'n keth jydh na dhe ji Yosia mab Sefania. 11Kemmer arghans hag owr ha gwra kurun, ha gorr e war benn Yoshua mab Yehosadak, an arghoferyas. 12Lavar dhodho, Yndellma y lever ARLOEDH an luyow: Awotta'n gour, Skorrenn6:12 Skorrenn: Po Egin. y hanow, hag ev a dyv6:12 dyv: Po egina a wra. a-dhiworth y le ha drehevel tempel an ARLOEDH. 13Ev a wra drehevel tempel an ARLOEDH, hag ev a dheg an meuredh hag esedha ha governa war y se. Ev a vydh oferyas war y se, hag y fydh kusul kres ynter an dhew. 14An kurun a vydh avel kovadh dhe Helem, dhe Tobia, dhe Yedaya ha dhe Hen6:14Hen: Po war-lergh an Syriek Yosia. mab Sefania yn tempel an ARLOEDH. 15An re neb yw pell a dheu hag i a dhrehav tempel an ARLOEDH, ha hwi a woer ARLOEDH an luyow ow dannvon dhywgh. Homma a hwyrvydh mars obayowgh yn hwir an ARLOEDH agas Duw.


Compare Bible readings for Ezekiel 17 in the ABK and the NRSV - Bible Society\nEzekiel 17 ABK\n10Mars yw treusplynsys, a wra ev sewena?\n11Ger an ARLOEDH a dheuth dhymm, ow leverel: 12Lavar dhe'n chi diwostydh, A ny wodhowgh styr an taklow ma? Lavar, Otta myghtern Babylon a dheuth dhe Yerusalem ha kemmeres hy myghtern ha'y fennsevigyon, ha'ga dri ganso dhe Babylon. 13Ena ev a gemmeras onan a'n has ryel ha gul kevambos ganso, ha'y worra yn-dann li. Ynwedh ev a gemmeras ledyoryon an wlas, 14rag may fe gwlaskor isel, ha ma na omdhrehaffa arta, mes may saffa dre witha y gevambos. 15Mes ev a rebellyas er y bynn, ow tannvon y gannasow dhe Ejyp, dhe ri dhodho mergh ha lu bras. A yll bos seweni? A yll skapya, neb a wra yndella? A yll terri kevambos ha skapya?


Fluorin - Wikipedia\ndialkan diatomek, dialkan, bagas 17\n1s² 2s² 2p⁵, [He] 2s² 2p⁵\nkesstoff perfluorinhes, period 2, bagas 17\nElven gymyk yw fluorin, niver 9 y'n Vosen Beriodek. Y furvell yw F. An hanow a dheu dhyworth an ger Latin fluere, ow styrya resek. Peryllus ha dasoberus yw fluorin. An elven hag a eksist avel molekulen F2, mes sad ha salow yw fluorid, atom a fluorin hag a geworras elektron, skrifys F-.\nEssensek yw fluorid dhe daklow byw, mes yn dognow fest byghan. 5g via merwel dhe gorf denel. An moyha rann a'n fluorid y'n korf a greun y'n eskern ha dens. Fluorid a wra krefhe an re ma, gans treylya kalciom fosfad dhe fluoroapatit, kesstoff kreffa. Dhe'n acheson ma, keworrys yw dhe dhowr ha dehen dans. Pur beryllus yw gass fluorin. Merwel yw anella le es 0.1% anedha. Fest flerys yw.\nTus a gyv fluorin dhyworth dowr tapp ha boos, puskes yn arbennek. Usys yw fluorin yn medhegieth, droggow kepar ha ofloxacin a wellha hasliv ha fluconazone a wellha klevesow fongow kepar ha kan (thrush), ha'n isotop fluorin-18 yn arhwilellow PET.\nYn istori, usys o fluorspar (kalciom fluorid, CaF2) dhe weres teudhi alkenyow ha trenkravya gweder. An kynsa dhe enyshe an gass fluorin veu Henri Moissan (1852-1907) yn Paris yn 1886. Ev a gavas an Pewas Nobel rag kymygieth yn 1906 rag henna. An Kernow, Syr Humphrey Davy, o an kynsa dhe dhevnydhya an hanow fluorin.\nAskorrys yw 4 milvil tonnas a fluorspar pub bledhen. An moyha rann a dhe'n diwysyans teudhi ha purhe alkenyow. Askorrys yw 400,000 tonnas a drenken hidrofluorik pub bledhen, devnydhys y'n diwysyans gweder. Usys yw ynwedh dhe wul uraniom heksafluorid dhe'n diwysyans nuklerek, sulfur heksafluorid dhe'n diwysyans tredan ha [[klorin[[ trifluorid dhe'n diwysyans kymyk.\nUsys yw fluorokarbonow yn lies fordh. Linyow yeynhe, urasow, glanheoryon ha poly(tetrafluoroethen), aswonnys avel teflon, posek dhe wul padellow dorn, kotys glaw hag eskisyow (avel Goretex), snod plommer, hag enysegans kapel. Lettys yw devnydh an gassys klorofluorokarbonow (CFCs) lemmyn awos damach dhe'n Nivel Ozon.\nGass melyn pur dhasoberus yw fluorin (F2).\nImach Syr Humphrey Davy yn Pennsans\nDehen dans a gomprehend fluorid\nTank trenken hidrofluorik\nPadell dhorn Teflon\nAn toll y'n Nivel Ozon\nDiwettha golegyans an folen ma a veu an 24 Me 2022, dhe 21:05.


Linen Nans Logh - Wikipedia\nTren dhe Logh ow kortos orth kay tri dhe Worsav Lyskerrys.\n2 Hyns-horn kemenethek\n3.1 Rol a worsavow\n3.2 Deskrifans an hyns\nYgerys veu an linen mis Kevardhu 1860 avel an Hyns-horn Lyskerrys ha Logh owth oberi a-dhyworth gorsav yn Dowr an Woon, ogas dhe Lyskerrys, dhe'n kayys yn Logh. An hyns-horn a eylworras an Dowrgleudh Kesunyans Lyskerrys ha Logh hag yn Dowr an Woon yth esa junyans gans an Hyns-horn Lyskerrys ha Karn, a garya growan ha monow a-dhyworth an ranndir balweyth Bre Garn war Woon Brenn.\nGonisyow trethysi a dhallathas an 11ves mis Medi 1879, mes nyns o an gorsav yn Dowr an Woon gwiw drefen nag esa va ogas dhe'n drev yn Lyskerrys po an Hyns-horn Kernow. Mis Me 1901, linen-junya a ygoras yntra Dibarthva Komm, war an linen Logh, ha Lyskerrys, war an Hyns-horn Kernow, rann a Hyns-horn an West Bras bys an spys ma. Wosa an linen-junya dhe ygeri, an linen yntra Dibarthva Komm ha Dowr an Woon a wrug degea rag trethysi.\nHyns-horn an West Bras a brenas an Hyns-horn Lyskerrys ha Logh yn 1909 hag argemynnys veu Logh avel trev havysi. An linen yntra Gorsav Logh ha'n kayys a veu degys yn 1916, dhe'n keth spys an linen dhe'n balyow a wrug degea keffrys.\nAn dowrgleudh koth dhyworth an tren.\nAn linen o sopposyes dhe dhegea avel rann an Derivas Eylformya Hensi-horn Breten yn 1966, mes a veu sawys diw seythen kyns hy degeans devisyes.\nHyns-horn kemenethek[golegi | pennfenten]\nA-ban 1992 an Linen Nans Logh re beu onan a'n hensi-horn yw argemynnys gans an Keskowethyans Kledhrennow Dewnens ha Kernow. Yma bagas a vodhogyon a weres truedha an hyns-horn henwys Kothmans an Linen Nans Logh (Friends of the Looe Valley Line).\nRol a worsavow[golegi | pennfenten]\nGorta Fenten Geyn. An kleudh a-barth kledh dhe'n kledhrennow yw hyns an hen dhowrgleudh.\nLyskerrys (May ma junyans gans an Penn-hyns-horn Kernow)\nDeskrifans an hyns[golegi | pennfenten]\nDiwedh an hyns-horn dhe Logh gans an gorsav kreslu (drehevys war le an gorsav gwreydhek) y'n gilva.\nUnn hyns yw an linen gowal hag oberys yw gans unn sett tren pub dydh. Trenow a dhiberth dhyworth kay tri a Worsav Lyskerrys. Wosa an tren dhe dhiberth dhyworth an gorsav, ev a bass an garth-gwara ha dalleth diyskynna dhe Dhibarthva Komm, ow passya yn-dann bonsfordh an Penn-hyns-horn Kernow.\nYma treusva vyghan dhe Dhibarthva Komm, le may chanj trenow aga thu rag may hyllons pesya aga viaj dhe Logh. Nyns yw saw dew dren pub dydh a res dhe worsav Dhibarthva Komm usi kwartron mildir (0.4 km) dhe-ves a'n dhibarthva y honan. An linen a bes dres an pons dhe Dhibarthva Komm dhe Dhowr an Woon, ow passya yn-dann an Ponsfordh Dowr an Woon. Nyns yw an linen dhe Dhowr an Woon devnydhyes namoy y'n pols ma.\nTren ow tos nes dhe worsav Logh.\nAn tren a res yn tu Logh a-dhyworth Komm, ow resek ryb tenewen an hen Dhowrgleudh Kesunyans Lyskerrys ha Logh ha'n Dowr Logh. A-hys an nans, an linen a bass Gorta Fenten Geyn a serv an wig a Sen Keyn war an vre a-ugh an savla. Wosa an savla, an dowrgleudh a janj dhe amal aral an hyns-horn, mes an hyns-horn a veu drehevys war rann an dowrgleudh dres nivera le may ma an nans pur gul. Y hyllir gweles yet-dowr koth an dowrgleudh dhe Worsav Tir an Bughes, kottha gorsav an hyns-horn hag a veu ygerys yn 1879.\nWosa ev dhe bassya Gorsav Tewesva, an hyns-horn a res war amal heyl an Dowr Logh. An linen a dreus an Dreusva Terras koynt, le may treus fordh an dowrgleudh koth an hyns-horn ha'n heyl gans kons. An kons a liv pan eus morlanow pur ughel, ytho yma hyns-troos war vordys a brenn.\nAn hyns-horn a res dh'y worsav finek dhe Logh usi a-dal aber an dowr Porthbyghan. Gorsav Logh gwreydhek esa war le an gorsav kreslu, an linen dhe'n kayys a resas ryb tenewen an heyl ha'n porth yn Logh.\nGonisyow[golegi | pennfenten]\nOberys yw an hyns-horn gans Hyns-horn Bras an West hag yma naw tren yn pub tu pub dydh. Yma tri thren moy y'n hav. Nyns eus saw dew po tri thren dhe Worsav Dibarthva Komm pub dydh rag oberoryon.\nJynn-kocha ethen Hyns-horn Bras an West ryb tenewen an Heyl Logh.\nDiwettha golegyans an folen ma a veu an 17 Kevardhu 2019, dhe 07:58.


3,840 erthygel yn Kernewek\nWikipedya yw godhoniador warlinen heb kost, ygor ha liesyethek, a yll bos skrifys gans onan hag oll. Gelwys yw pub den dh'agan gweres dre wellhe erthyglow ha der ynkressya an myns a Gernewek war an kesrosweyth.\nMars eus hwans dhywgh peuri an kuntel a erthyglow a's teves an wiasva, hwi a yll hwilas testen der usya an gisten hwilas orth penn pub folen. Ynwedh, sortyes yw keniver folen herwydh klassys, may hyllir gweles rol dhien omma, po klyckyewgh an kevrennow orth goles folennow rag gweles rol a erthyglow y'n keth klass.\nYma an gemeneth Kernewek pub prys ow hwilas kevriysi nowydh. Hwi a yll dalleth skrifa a-dhistowgh, a-dro dhe desten vyth oll a'gas deur. Mars eus hwans dhywgh dyski moy a-dro dhe gemeres rann, kewgh dhe borth an gemeneth, po gesewgh govyn y'n tavern.\niPad yw jynn amontya legh a veu desinyes ha marhasys gans Apple avel toul rag gweles media klewwelyek, kepar ha lyvrow, fylmow, ilow, gwariow, ha dalgh an wias. Moy...


39Ha Moyses a leveris an geryow ma dhe vebyon Ysrael oll, ha'n bobel a gynis meur. 40Hag i a sevis myttin a-varr, ha mos dhe benn an vro venydhyek, ow leverel, ‘Ottani, ni a wra mos yn-bann dhe'n tyller re ambosas an ARLOEDH: rag ni re beghas.’ 41Mes Moyses a leveris, ‘Prag yth esowgh ow kammdremena erbynn arghadow an ARLOEDH? rag ny wra henna siweni. 42Na yskynnewgh, rag nyns usi an ARLOEDH yn agas mysk, ma na vowgh gweskys a-rag agas eskerens, 43Rag yma an Amalekysi ha'n Kananysi ena a-ragowgh, ha hwi a wra koedha der an kledha; drefenn hwi dhe dreylya a-dhiworth an ARLOEDH, ny vydh an ARLOEDH genowgh.’ 44Mes i a vedhas yskynna bys yn penn an vro venydhyek, kyn na dhibarthas na argh kevambos an ARLOEDH na Moyses yn-mes a'n kamp. 45Ena an Amalekysi ha'n Kananysi esa trigys y'n vro venydhyek na a dhiyskynnas, ha'ga fetha ha'ga skattra, bys yn Horma.


Wosa ni dhe gollenki boos, an boos a viaj dres piben geherek dhe'n dorr, po sagh boos. Ena, skwattys yw yn kemyskans kepar ha kowl. An kemyskans a wra tremena y'n golodhyonen vyghan le may tremen temmyn munys boos dhe'n liv goos. An boos gesys hwath a dhe'n golodhyonen veur. Wortiwedh, skoll a dhiberth an korf. Dell yw usys, trethans a lenow a-dro dhe 18 our. Boos a wort y'n dorr a-dro dhe tri our.\nBoos a enter an golodhyonen vyghan a'n dorr, Omma, y kemerir sosten dhe'n goos. Ena, boos a enter an golodhyonen veur. Dowr yw lenkys dhe-ves anodho. An boos gesys yw henwys kawgh. An kawgh yw gwithys y'n rever bys pan dhiberth an skoll dres an gwenn.\nDiwettha golegyans an folen ma a veu an 31 Me 2022, dhe 22:11.


Hippocrates (c. 460 – c. 370 KOK) o medhek grek gelwys "tas medhegneth". Ev o an kynsa den dhe dhyski tus dhe godha klav rag skilys godhoniethel. A-gynsow, pobel a grysi bos kleves kawsys gans duwow serrys.\nLower a skrifow Hippocrates yw posek dhe vedhogyon hedhyw. Rag ensampel, kelyfydhys perthyer, ow styrya y hyll medhogyon omgussulya perthyer saw gans an perthyer y honan. Unn aral a'y dybyansow yw na dal medhek nevra a'y wodhvos hebronk perthyer dh'y vernans. Rann yw tybyansow kepar ha'n re ma a ethek medhegel.\nHenwys yw an "Ti Hippokratek" dh'y enora. Sett a rewlys yw an ti medhogyon dhe assentya rag obaya. An rewlys a sew yw unn versyon a Di Hippokratek arnowydh usys yn Skol Medhegneth, Pennskol Carolina North.\nAn Ti Hippkratek[golegi | pennfenten]\nMy a li yn sad gans oll a synsav dhe vos sanssa\ny fydhav lel dhe alwesigeth medhegneth hag ewnhynsek dh'y eseli\ny mynnav omdhoon ha gul ow hreft gans virtu hag enor\nmar ylliv a-ji neb chi, y tal bos rag dader an glevyon ha'n yagh gans oll ow gallos hag omsynsav a-denewen rag drokter ha legras ha temptya erel dhe dhrogedh\ny hwrav usya ow skians rag les ow ferthyoryon, difres godhevyans, lestans kleves hag avonsyans yeghes, ha na rov drogg na gul neppyth rag porpos anvas\ny hwrav prederi a-dro dhe les an glevyon orth aga dyghtya posekka ages aga gallos dhe astiveri ow servisyow\ny synsav kevrinek yn tien pypynag y hwelav ha klewes orth dyghtya po yn-mes dyghtyans yn kever bewnansow tus na dal bos kewsys\nyth omrov ow honan dhe hys bewnans a dhyski a-dro dhe art ha skiens medhegneth\nan taklow yth ambosav, hag yn kemusurel dhe'm lelder dhe'n ti ma, re bo lowena ha bri dhymm, mes mar tylliv gwandra ha mos erbynn an ti ma, re bo an kontrari dhymm\nDiwettha golegyans an folen ma a veu an 30 Ebrel 2022, dhe 15:02.


1 Kroniklys 22 (ABK) - Bible Society\n1 Kroniklys22 ABK\n1Ena Davydh a leveris, ‘Hemma a vydh chi an ARLOEDH Duw ha hemma a vydh alter an offrynn leskys rag Ysrael.’\nDavydh a Bareus rag Drehevyans an Tempel\n2Davydh a erghis dhe'n alyons esa trigys yn pow Ysrael bos kuntellys war-barth, hag ev a settyas re anedha dhe vos treghoryon men dhe bareusi meyn rag drehevel chi Duw. 3Ev a brovias kals horn rag an kentrow rag darasow an yetow ha rag an bynsow, keffrys ha kals brons re vras dhe boesa, 4ynwedh prennyer keder na allsons bos niverys, rag tus Sidonysi ha Tyr a dhros shour a geder dhe Davydh. 5Davydh a leveris, ‘Solomon ow mab yw yowynk ha heb prevyans, ha'n chi a vydh drehevys rag an ARLOEDH a dal bos bras-oberys, gerys-da ha glorifiys der oll powyow; rakhenna my a wra darbar dhodho.’ Ytho Davydh a dharbaris yn hel kyns y vernans.\nCharj Davydh dhe Solomon\n6Ena ev a elwis Solomon y vab hag erghi dhodho drehevel chi rag an ARLOEDH, Duw Ysrael. 7Davydh a leveris dhe Solomon, ‘Ow mab, yth esa y'm brys drehevel chi rag hanow an ARLOEDH, ow Duw. 8Mes ger an ARLOEDH a dheuth dhymm, ow leverel, “Ty re skoellyas meur a woes ha goestla breselyow bras; ny dhrehevydh chi dhe'm hanow, drefenn ty dhe skoellya kemmys goes a-ragov war an dor. 9Awotta, mab a vydh genys dhis; ev a vydh gour a bowes ha my a re dhodho powes dhiworth oll y eskerens a-dhedro. Y hanow a vydh Solomon, ha my a re kres ha diogeledh dhe Ysrael yn y dhydhyow. 10Ev a dhrehav chi rag ow hanow; ev a vydh mab dhymm ha my a vydh tas dhodho; ha my a fast tron y vyghterneth war Ysrael bys vykken.” 11Lemmyn, ow mab, re bo an ARLOEDH genes, may siwenni ha drehevel chi an ARLOEDH dha Dhuw dell gewsis ev ahanas. 12Re wrontyo an ARLOEDH dhis furneth ha konvedhes may hwitthi lagha an ARLOEDH dha Dhuw pan re ev dhis charj war Ysrael. 13Ena ty a siwen mar kwaytydh gwitha an ordenansow ha'n breusow a erghis an ARLOEDH dhe Moyses rag Ysrael. Bydh krev, hag a golonn dha. Na borth own, na vydh digolonnek. 14Otta, dre ow ober kales, my re brovias rag chi an ARLOEDH kans mil dalent a owr, milvil dalent a arghans, ha myns a vrons ha horn na yllir aga foesa; prenn ha men ynwedh my re brovias. Res vydh dhis keworra dhe'n re ma. 15Ty a'th eus meur a oberwesyon: treghoryon men, seri men, seri prenn ha kreftoryon, skentel yn pub sort a greft 16yn owr, arghans, brons ha horn, na yllir aga nivera. Sav yn-bann ha dalleth an ober ha re bo an ARLOEDH genes.’\n17Davydh ynwedh a erghis dhe oll hembrenkysi Ysrael gweres Solomon y vab, ow leverel, 18‘A nyns usi an ARLOEDH agas Duw genowgh? Hag ev re ros powes dhywgh a bub tenewen? Rag ev re dhelivras trigoryon an pow yn ow leuv, hag yma'n pow fethys a-rag an ARLOEDH ha'y bobel. 19Lemmyn settyewgh agas kolonn ha'gas enev dhe hwilas an ARLOEDH agas Duw. Sevewgh yn-bann ha drehevewgh sentri an ARLOEDH Duw, may fo dres argh kevambos an ARLOEDH ha lestri sans Duw a-berth y'n chi drehevys rag hanow an ARLOEDH.’


Oberow 15 ABK - Mes niver a wer a dheuth yn-nans - Bible Search\nOberow 14 Oberow 16\n1Mes niver a wer a dheuth yn-nans dhiworth Yudi ha dyski dhe'n vreder, ‘Marnas hwi a vo trodreghys war-lergh usadow Moyses, ny yllowgh bos selwys.’ 2Ha pan esa dhe Powl ha Barnabas meur a gedrynn ha dadhel gansa, i a dhewisas Powl ha Barnabas ha re erell anedha dhe dhos yn-bann dhe'n abesteli ha'n henavogyon yn Yerusalem a-dro dhe'n govynn ma. 3Rakhenna, hag i dannvenys yn-rag gans an eglos, i a bassyas dre ha Fenikia ha Samaria, ow terivas yn kewar treylyans an Jentilys, hag i a ros heudhder meur dhe'n vreder oll. 4Pan dheuthons yn Yerusalem, wolkommys vons gans an eglos ha'n abesteli ha'n henavogyon, hag i a dherivas an taklow re wrussa Duw dredha. 5Mes re a sekt an Fariseow, neb re gryssa, a sevis yn-rag, ow leverel, ‘Y telledh ni dh'aga throdreghi hag erghi dhedha gwitha lagha Moyses.’\n6Hag omguntellys o an abesteli ha'n henavogyon rag hwithra an mater ma. 7Ha pan hwarvia meur a dhadhelva, Peder a sevis yn-bann ha leverel dhedha, ‘Breder, dell gonvedhowgh, nans yw pell Duw a wrug dewis yn agas mysk, may klewva an Jentilys ger an aweyl der ow ganow vy, ha krysi. 8Ha Duw, neb a aswonn kolonnow, a dhustunias ow ri dhedha an Spyrys Sans, dell wrug ev dhyn ni ynwedh, 9hag ow glanhe aga holonnow dre fydh ny wrug ev dyffrans yntra ni hag i. 10Lemmyn, ytho, prag y prevowgh hwi Duw, ow korra war gonna an dhyskyblon yew na allas na'gan tasow na ni hy ferthi? 11Mes dre ras an Arloedh Yesu ni a grys agan bos selwys y'n keth vaner ha'n re na ynwedh.’\n12Hag oll an routh a dewis, ha klewes Barnabas ha Powl ow terivas pana arwoedhyow ha marthusyon a wrug Duw yn mysk an Jentilys dredha. 13Ha wosa i dhe synsi taw, Jamys a worthybis, ow leverel, ‘Breder, goslowewgh orthiv. 14Simon re dherivas fatell dheuth Duw dhe'n Jentilys y'n kynsa, rag kemmeres dhiworta pobel rag y hanow ev. 15Hag orth hemma yth akord geryow an brofoesi, par dell yw skrifys,\n16“Wosa an taklow ma, my a wra dehweles\nha my a wra dastrehevel tylda Davydh re goedhas,\nha my a wra dastrehevel y vagoryow ha my a wra y dhaswul,\n17may hwillo an Arloedh oll an dus erell,\nhwath an poblow oll may feu gelwys ow hanow warnedha,\n19Rakhenna ervirys ov na wryllyn ni trobla an Jentilys usi ow treylya dhe Dhuw, 20mes may skriffyn dhedha i dhe goheles defolansow idolys, ha dijastita, ha kig tegys, ha goes. 21Rag Moyses a-dhia henedhow koth a'n jeves an re neb a'n pregoth yn pub sita, ha redys yw y'n synagys pub sabot.’\n22Ena yth hevelis da dhe'n abesteli ha dhe'n henavogyon, gans oll an eglos, dhe dhannvon dhe Antiogh gans Powl ha Barnabas gwer dhewisys anedha, Yudas henwys Barsabbas ha Silas, hembrenkysi yn mysk an vreder, 23ha gansa an skrif ma: ‘An abesteli ha'n henavogyon, agas breder, dhe'n vreder a'n Jentilys dres Antiogh ha Syria ha Silisia, salusyans. 24A-ban glewsyn tus dhe dhos yn-mes ahanan dh'agas trobla gans geryow hag a ankresyas agas brys, heb agan awtorita, 25yth hevelis da dhyn, ha ni unnver, dhe dhannvon gwer dhewisys dhywgh gans Barnabas ha Powl, meurgerys genen ni, 26tus re dhaskorras aga bywnans a-barth agan Arloedh Yesu Krist. 27Rakhenna ni re dhannvonas Yudas ha Silas neb a wra afydhya an keth taklow war anow. 28Rag yth hevelis da dhe'n Spyrys Sans ha dhyn ni na ve gorrys warnowgh begh moy ages an taklow ma a res, 29goheles boes sakrifiys dhe idolys, ha goes, ha taklow tegys, ha dijastita; ha hwi owth omwitha orth an re ma, hwi a wra yn ta. Farwell.’\n30Ytho, hag i dannvenys dhe-ves, i eth yn-nans dhe Antiogh, ha pan alwsens war-barth an routh, i a ros an lyther. 31Ha pan y'n redsens, i a lowenhas drefenn an kennerth. 32Ha Yudas ha Silas, ow pos aga honan profoesi, war anow y kennerthsons ha krevhe an vreder, 33ha wosa i dhe wortos neb spys, dannvenys vons dhe-ves yn kres gans an vreder dhe'n re neb a's dannvonsens. 34Mes yth hevelis da dhe Silas, ev dhe wortos ena. Nyns eth marnas Yudas dhe Yerusalem.+ 35Mes Powl ha Barnabas a wortas yn Antiogh, ow tyski hag ow pregoth ger an Arloedh, gans meur a re erell ynwedh.\n36Lemmyn wosa niver a dhydhyow Powl a leveris dhe Barnabas, ‘Gwren dehweles rag mos dhe weles an vreder dres pub sita may pregewthsyn ger an Arloedh, rag gweles fatell yw gansa.’ 37Ha Barnabas a vynnas kemmeres gansa Yowann henwys Mark ynwedh; 38mes Powl a brederis na via 'vas y gemmeres gansa, rag ev dhe omdenna dhiworta yn Pamfylia ha rag nag eth gansa dhe'n gonis. 39Hag yth esa strivyans hwerow, may tibarthsons an eyl dhiworth y gila, ha Barnabas a gemmeras Mark ha goelya dhe-ves dhe Syprus. 40Mes Powl a dhewisas Silas ha mos yn-rag, kommendys dhe ras an Arloedh gans an vreder, 41hag ev eth dre Syria ha Silisia, ow krevhe an eglosyow.


An Gan a Ganow 1 (ABK) - Bible Society\nAn Gan a Ganow 1 ABK\n1An Gan a Ganow, dhe Solomon.\nAn Kynsa Kan\n2Re ammo ev dhymm gans ammow y anow –\nrag gwell yw dha gerensa ages gwin.\n3Ethenn dha oylys yw da,\ndha hanow yw avel oyl dinewys;\nrakhenna gwyrghesow re'th karas.\n4Tenn vy war dha lergh – poenya a wren!\nAn myghtern re'm kyrghas a-bervedh yn y jambouryow,1:4 An myghtern re'm kyrghas a-bervedh yn y jambouryow: Po Doro vy, A vyghtern, y'th chambour.\nHeudhik on ni ha ni a lowenha ynnos;\nni a govha dha gerensa moy ages gwin,\nyn ewn i re'th karas!\n5Du ov vy, ha teg,\nA vyrghes Yerusalem,\nkepar ha tyldow Kedar,\nkepar ha kroglennow Solomon.\n6Na vir orthiv rag ow bos nebes du,\nrag an howl re'm loskas.\nSerrys orthiv o mebyon ow mamm,\ny hwrussons dhymm bos gwithyades an gwinlannow,\now gwinlann ow honan ny wrug vy hy gwitha.\n7Deriv dhymm, ty garadow ow enev,\nple hwre'ta peski an deves,\nple hwre'ta gul dhedha growedha y'n hanter-dydh,\nrag prag yth ov vy avel benyn kudhys gans vayl,\nryb greow dha gowetha?\n8Mar ny wodhes,\nty dekka yn mysk benynes,\nke yn hyns war-lergh olow an flokk,\nha pask dha vynnow\nryb tyldow an vugeledh.\n9My a'th kehevel, ow huv kolonn,\north kasek yn mysk charettow Faro.\n10Teg yw dha dhiwvogh gans kadonyow a degennow,\ndha gonna gans tergh a gregyn.\n11Ni a wra garlontow a owr dhiso,\ngans bannaghow a arghans.\n12Pan esa an myghtern orth y voes,\nyth esa ow spiknard ow ri y ethenn.\n13Yth yw ow harer dhymm avel yalgh a vyrr,\na'y growedh ynter ow diwvronn.\n14Ow huv kolonn yw dhymm avel tyskenn a vleujennow henna,\nyn gwinlannow En-gedi!\n15Otta! teg os, ow huv kolonn,\nOtta, teg os,\nkelemmi yw dha dhewlagas.\n16Otta, teg os, ow huv kolonn,\nhegar yn hwir.\nGwyrdh yw agan gweli.\n17Kederwydh yw kebrow agan chiow,\nagan styllyow yw prenn meryw.


Compare Bible readings for Ekklesiastes 9 in the ABK and the NIV - Bible Society\nNy Woer Mab-den an Pyth a Dheu\n1Ytho my a brederis oll a-dro dhe hemma y'm kolonn, owth assaya y dhismygi – bos an dus wiryon ha'n dus fur, keffrys ha'ga oberennow, yn leuv Duw. Naneyl kerensa na kas – ny's goer denvyth; yma pup-tra a-dheragdha. 2Dhe bubonan yma an keth tenkys – dhe'n den gwiryon ha dhe'n drogoberer, dhe'n den mas, dhe'n den glan ha dhe'n den avlan, dhe'n den a offer sakrifis ha dhe'n den na'n offer. An pyth a hwer dhe'n den mas a hwer ynwedh dhe'n peghador; an pyth a hwer dhe'n re a wra ti a hwer ynwedh dhe'n re a's teves own a wul ti. 3Hemm yw drog kevys yn pup-tra gwrys yn-dann an howl – yma an keth tenkys ow kortos pubonan. Dres henna, leun a dhrog yw kolonn mebyon den hag yn aga holonn yma follneth hedre vons bew, hag a-wosa yth ons dhe'n re varow. 4Mes piwpynag eus yn mysk an re vew a'n jeves govenek; gwell yw ki bew es lew marow. 5Rag an re vew a woer i dhe verwel, mes ny woer an re varow travyth; nyns eus pewas moy dhedha, ha kellys vydh hwath an kov anedha. 6An pyth a garens i war-barth ha'n pyth a gasens i hag a berthens avi orto res eth lemmyn dhe goll, ha nyns eus rann dhedha bys vykken a bup-tra yw gwrys yn-dann an howl.\n7Ke, deber gans plesour dha vara, ha gans kolonn lowen yv dha win rag bos dha oberennow plegadow dhe Dhuw. 8Pup-prys bedhes gwynn dha dhillasow, ha gwayt na falla unyent y'th penn. 9Bydh lowen y'th vewnans gans dha wreg veurgerys oll an dydhyow a'th vewnans euver re ros dhis Duw yn-dann an howl, oll an dydhyow a'th euveredh, rag henn yw dha rann y'th vewnans, hag a'th lavur a wre'ta dhe oberi yn-dann an howl. 10Pypynag a gyv dha leuv dh'y wul, gwra e gans oll dha nerth, rag nyns eus nag ober na resna na godhvos na furneth yn ifarn le mayth edh.\n11My a dreylyas dhe weles yn-dann an howl nag yw pup-prys an resegva gwaynys gans an re yw skav, ha nag yw pup-prys an gas gwaynys gans an re yw galloesek, ha nag eus bara dhe'n re yw fur, ha nag eus rychys dhe'n re yw skentel, ha nag eus gras dhe'n re yw sleygh, drefenn bos ha termyn ha chons ow hwarvos dhedha i oll. 12Yn sur ny woer den y brys gwiw; kepar dell yw puskes kevys yn tebel roes, ha kepar dell yw ydhyn kevys yn maglenn, yndellma yth yw mebyon den maglennys yn termyn anfeus a goedh warnedha a-dhesempis.\nFurneth yw Gwell es Follneth\n13Hemma ynwedh re welis a-dro dhe furneth yn-dann an howl, hag yth hevelis dhymm bos neppyth a vri: 14yth esa sita vyghan hag ynni boghes tus, ha myghtern krev a dheuth dhedhi hag omsettya a-dro dhedhi ha drehevel tommennow meur er hy fynn. 15Ha trigys y'n sita na o gour boghosek mes fur, re wrug delivra an sita der y furneth, mes denvyth ny borthas kov a'n gour boghosek na. 16Hag yn-medhav, ‘Gwell yw furneth ages galloes, mes furneth an boghosek yw dispresys, ha nyns yw klewys y gusul.’\n17Geryow tus fur yw klewys yn kosoleth\nmoy es dell yw klewys garm rewler yn mysk fellyon.\n18Gwell yw furneth ages arvow kas;\nmes unn peghador a yll distrui meur a dhader.


1 Kroniklys 25 (ABK) - Bible Society\n1 Kroniklys 25 ABK\nMenestrouthi an Tempel\n1Davydh ha hembrenkysi an lu a settyas a-denewen ynwedh rag servis re a vebyon Asaf, Heman, ha Yeduthun, dhe brofoesa gans sowtris, telynnow ha symbalys. Rol an wre a wre an servis rag an ober ma o: 2A vebyon Asaf: Zakkur, Yosep, Nethania, hag Asarela. Mebyon Asaf o yn-dann gevarwoedh Asaf neb a brofoesa yn-dann gevarwoedhyans an myghtern. 3A vebyon Yeduthun: Gedalia, Seri, Yeshaia, Shimei,25:3 Shimei: Ow siwya an Septuagint. Nyns usi an hanow ma y'n tekst ebrow. Hashabia ha Mattithia, an hwegh ma yn-dann aga thas Yeduthun, neb a brofoesa gans an sowtri, ow kodhvos gras ha gormel dhe'n ARLOEDH. 4A vebyon Heman: Bukkia, Mattania, Uzziel, Shebuel, Yerimoth, Hanania, Hanani, Eliatha, Giddalti, Romamti-ezer, Yoshbekasha, Mallothi, Hothir, ha Mahazioth. 5Oll an re ma o mebyon Heman, gwelesydh an myghtern, war-lergh ambos Dhuw dh'y ughelhe; rag Duw re rosa dhe Heman peswardhek mab ha teyr myrgh. 6Yth esa oll an re ma yn-dann gevarwoedhyans aga thasow rag an menestrouthi yn chi an ARLOEDH, gans symbalys, sowtris ha telynnow, rag an servis yn chi Duw. Yth esa Asaf, Yeduthun, ha Heman yn-dann worvirans an myghtern. 7Aga niver, war-barth gans aga breder, dyskys yn kana dhe'n ARLOEDH, o dew kans, eth ha peswar ugens. 8I a dewlis prennyer rag aga deverow, byghan ha bras, dyskador ha dyskybel kekeffrys.\n9An kynsa prenn a goedhas rag Asaf dhe Yosep; an nessa dhe Gedalia, ev ha'y vreder ha'y vebyon, dewdhek; 10an tressa dhe Zakkur, y vebyon ha'y breder, dewdhek; 11an peswora dhe Ysri, y vebyon ha'y vreder, dewdhek; 12an pympes dhe Nethania, y vebyon ha'y vreder o dewdhek; 13an hweghves dhe Bukkia, y vebyon ha'y vreder, dewdhek; 14an seythves dhe Yesarela, y vebyon ha'y vreder, dewdhek; 15an ethves dhe Yeshaia, y vebyon ha'y vreder, dewdhek; 16an nawves dhe Mattania, y vebyon ha'y vreder, dewdhek; 17an degves dhe Shimei, y vebyon ha'y vreder, dewdhek; 18an unnegves dhe Azarel, y vebyon ha'y vreder, dewdhek; 19an dewdhegves dhe Hashabia, y vebyon ha'y vreder, dewdhek; 20an trydhegves dhe Shubael, y vebyon ha'y vreder, dewdhek; 21an peswardhegves dhe Mattithia, y vebyon ha'y vreder, dewdhek; 22an pymthegves dhe Yeremoth, y vebyon ha'y vreder, dewdhek; 23an hwetegves dhe Hanania, y vebyon ha'y vreder, dewdhek; 24an seytegves dhe Yoshbekasha, y vebyon ha'y vreder, dewdhek; 25an etegves dhe Hanani, y vebyon ha'y vreder, dewdhek; 26an nownsegves dhe Mallothi, y vebyon ha'y vreder, dewdhek; 27an ugensves dhe Eliatha, y vebyon ha'y vreder, dewdhek; 28an kynsa warn ugens dhe Hothir, y vebyon ha'y vreder, dewdhek; 29an nessa warn ugens dhe Giddalti, y vebyon ha'y vreder, dewdhek; 30an tressa warn ugens dhe Mahazioth, y vebyon ha'y vreder, dewdhek; 31an peswora warn ugens dhe Romamti-ezer, y vebyon ha'y vreder, dewdhek.


Jenesis 1 (ABK) - Bible Society\nJenesis 1 ABK\n1Y'n dalleth Duw a formyas an nev ha'n nor. 2Heb form ha gwag o an nor. Yth esa tewolgow war enep an downder ha Spyrys Duw esa ow kwaya war enep an dowrow.\n3Hag yn-medh Duw, ‘Bedhes golow’; hag y feu golow. 4Ha Duw a welas an golow, ev dhe vos da; ha Duw a wrug dibarth ynter an golewder ha'n tewolgow. 5Ha Duw a elwis an golewder Dydh ha'n tewolgow ev a elwis Nos. Hag y feu gorthugher hag y feu myttin, unn jydh.\n6Hag yn-medh Duw, ‘Bedhes fyrmament yn mysk an dowrow, ow kul dibarth ynter an dowrow ha'n dowrow.’ 7Ha Duw a wrug an fyrmament ha gul dibarth ynter an dowrow esa yn-dann an fyrmament ha'n dowrow esa a-ugh an fyrmament. Hag y feu yndella. 8Duw a elwis an fyrmament Nev. Hag y feu gorthugher hag y feu myttin, an nessa dydh.\n9Hag yn-medh Duw, ‘Bedhes an dowr yn-dann an nev kuntellys yn unn tyller, ha gwres omdhiskwedhes tir sygh.’ Hag y feu yndella. 10Duw a elwis an dor sygh Tir, ha kuntellva an dowrow ev a elwis Moryow. Ha Duw a welas henna dhe vos da.\n11Hag yn-medh Duw, ‘Gwres an nor dri gwels yn-rag, losow ow toen has, ha gwydh ow toen frut war-lergh aga hinda, hag ynno has, war an dor.’ Hag y feu yndella. 12Ha'n tir a dhros gwels yn-rag, losow ow toen has war-lergh aga hinda ha gwydh ow toen frut gans has ynno war-lergh aga hinda; ha Duw a welas henna dhe vos da. 13Hag y feu gorthugher hag y feu myttin, an tressa dydh.\n14Hag yn-medh Duw, ‘Bedhens golowys yn fyrmament an nev dhe wul dibarth ynter an jydh ha'n nos, ha bedhens avel toknys rag sesonyow, ha rag dydhyow ha blydhynyow. 15Ha bedhens avel golowys yn fyrmament an nev dhe ri golow war an nor.’ Hag y feu yndella. 16Duw a wrug dew wolow bras, an golow brassa dhe rewlya an jydh ha'n golow le dhe rewlya an nos. Ev a wrug an ster ynwedh. 17Ha Duw a's gorras yn fyrmament an nev dhe ri golow war an nor, 18ha dhe rewlya an jydh ha'n nos, ha dhe wul dibarth ynter an golewder ha'n tewolgow. Ha Duw a welas henna dhe vos da. 19Hag y feu gorthugher hag y feu myttin, an peswora dydh.\n20Hag yn-medh Duw, ‘Re dhrollo an dowr yn-mes hesow a greaturs bew, hag ydhyn ow nija a-ugh an nor war enep fyrmament an nev.’ 21Ha Duw a formyas morviles bras ha pub kreatur bew ow kwaya, a wra an dowrow dri yn-mes yn hesow, war-lergh aga hinda, ha pub edhen askellek war-lergh hy hinda. Ha Duw a welas henna dhe vos da. 22Duw a's bennigas ha leverel, ‘Degewgh frut, ha kressya ha lenwel dowrow an moryow ha lieshens ydhyn war an nor.’ 23Hag y feu gorthugher hag y feu myttin, an pympes dydh.\n24Hag yn-medh Duw, ‘Gwres an dor dri mes kreaturs bew war-lergh aga hinda, chatel ha pryves ha miles an nor war-lergh aga hinda.’ Hag y feu yndella. 25Ha Duw a wrug miles an nor war-lergh aga hinda, ha chatel war-lergh aga hinda hag oll an kreaturs ow slynkya war an dor war-lergh aga hinda. Ha Duw a welas henna dhe vos da. 26Ena yn-medh Duw, ‘Gwren ni gul den yn agan imaj, yn agan hevelep ni, ha gwrens i rewlya war buskes an mor ha war ydhyn an ayr, war an chatel ha war oll an nor, ha war bub pryv ow kramya war an dor.’\n27Ytho Duw a formyas den war-lergh y imaj; war-lergh imaj Duw ev a'n formyas, gorow ha benow y hwrug ev aga formya. 28Ha Duw a's bennigas; ha Duw a leveris dhedha, ‘Degewgh frut ha kressya ha lenwel an nor ha'y dhova, ha rewlya puskes an mor hag ydhyn an ayr ha pub kreatur bew ow kwaya war an dor.’ 29Hag yn-medh Duw, ‘Awotta, my re ros dhywgh pub losow gans has war enep an norvys oll ha pub gwydhenn gans frut may ma ynni has. I a vydh dhywgh rag boes. 30Ha my re ros pub losowenn las avel boes dhe bub best a'n nor ha dhe bub edhen a'n ayr ha dhe bub kreatur may ma enev bew ynno ow kramya war an dor.’ Hag yndella y feu. 31Ha Duw a welas pup-tra re wrussa hag awotta, yth o pur dha. Hag y feu gorthugher hag y feu myttin, an hweghves dydh.\nArticles about the Bible - Bible Q&A: The beginning of the world\nArticles about the Bible - Bible Q&A: Does the Holy Spirit get mentioned before the Day of Pentecost, and in the Old Testament?\nArticles about the Bible - Bible Q&A: Is God male or female?\nNews - Creation: Joy to the World


Compare Bible readings for Ezekiel 5 in the ABK and the NRSV - Bible Society\nKledha erbynn Yerusalem\n1Ha ty, A vab den, kemmer kledha lymm, kemmer e avel altenn barver, ha gwra e dhe bassya war dha benn ha war dha varv; ena kemmer mantol ha rann an blew. 2Ty a worr tressa rann anodho yn tan yn kres an sita, wosa bos gorfennys dydhyow an esedhva; ha kemmer tressa rann ha gwask gans an kledha a-dro dhe'n sita; ha tressa rann a skattrydh dhe'n gwyns, ha my a denn an kledha war aga lergh. 3Mes kemmer alena niver byghan a vlewennow, ha'ga helmi yn lappys dha dhillasenn. 4Ena kemmer moy anedha ha'ga tewlel yn kres an tan, ha'ga leski y'n tan. Alena tan a yn-mes dhe oll chi Ysrael.\n5Yndellma y lever an Arloedh DUW: Homm yw Yerusalem; my re's settyas yn mysk an kenedhlow, gans gwlasow oll a-dro dhedhi. 6Mes hi re rebellyas erbynn ow breusow moy ages sherewynsi an kenedhlow, hag erbynn ow ordenansow moy ages an gwlasow usi a-dro dhedhi; rag i re dhenaghas ow breusow ha ny gerdhsons y'm ordenansow. 7Rakhenna yndellma y lever an Arloedh DUW: Drefenn bos agas balghder brassa ages an kenedhlow usi a-dro dhis, ha ny gerdhsowgh y'm ordenansow ha ny wrussowgh ow breusow, ha ny wrussowgh hwath war-lergh breusow an kenedhlow usi a-dro dhywgh; 8rakhenna yndellma y lever an Arloedh DUW: Mir, my ow honan, yth esov er dha bynn, ha my a wra breusow a-berth ynnos a-wel dhe'n kenedhlow. 9My a wra ynnos an pyth na wrug vy bythkweth, ha ny wrav vy travyth avello nevra arta, drefenn oll dha daklow kasadow. 10Rakhenna tasow a dheber mebyon a-berth ynnos, ha mebyon a dheber aga thasow; ha my a wra breusow ynnos, ha skattra oll an remenant ahanas dhe oll an gwynsow. 11Rakhenna, dell vewav, yn-medh an Arloedh DUW, drefenn ty dhe dhefola ow sentri gans oll dha daklow vil ha gans oll dha daklow kasadow, ytho my a'th tivarv; ow lagas ny gemmer pita, hag ynwedh ny gemmerav truedh. 12Tressa rann ahanowgh a verow dre bla po mos dhe goll dre dhivoetter a-berth ynnos; tressa rann a goedh der an kledha a-dro dhis; ha tressa rann a skattrav dhe oll an gwynsow ha tenna an kledha war aga lergh.\n13Ena ow sorr a vydh kowlwrys, ha'm konnar er aga fynn a wrav dhe bowes, ha my a vydh diellys; hag i a woer my, an ARLOEDH, dhe gewsel y'm avi, pan wrav vy kowlwul ow honnar er aga fynn. 14Ha my a'th wrav dhe vos tyller a vagoryow ha skorn yn mysk an kenedhlow usi a-dro dhis, yn golok oll an dremenysi 15Ty a vydh skorn, ha tont, ha bysna hag euth dhe'n kenedhlow a-dro dhis, pan wrav breusow er dha bynn yn sorr hag yn konnar hag yn keredhyow konneryek. My, an ARLOEDH, re gewsis. 16Pan dhannvonav an tebel sethow a dhivoetter er agas pynn5:16 er agas pynn: Amendys. Ebrow er aga fynn. rag distruyans, my a's tannvon dh'agas distrui. My a ynkress divoetter warnowgh ha terri agas lorgh bara. 17My a dhannvon divoetter ha tebel vestes er agas pynn, hag i a'th wra anvap. Plag ha goes a dremen dresos, ha my a dhre kledha warnas. My, an ARLOEDH, re gewsis.


Compare Bible readings for Yowann 4 in the ABK and the CEV - Bible Society\nYesu ha'n Venyn a Samaria\n1Rakhenna pan wodhva Yesu y klewsa an Fariseow Yesu dhe wul ha dhe vesydhya moy dyskyblon es dell wrug Yowann 2(kyn na wrug Yesu y honan besydhya, mes y dhyskyblon), 3ev a asas Yudi ha mos arta dhe Alile. 4Ha res o dhodho tremena dre Samaria. 5Ytho ev a dheuth dhe sita a Samaria henwys Syghar, ogas dhe'n splatt a ros Yakob dh'y vab Yosep. 6Ena yth esa fenten Yakob. Yesu ytho, skwith drefenn an vyajya, o esedhys ryb an fenten. A-dro dhe'n hweghves eur o hi.\n7Benyn a Samaria a dheuth rag tenna dowr. Yn-medh Yesu dhedhi, ‘Ro dhymm dhe eva.’ 8(Rag gylsens y dhyskyblon y'n sita dhe brena boes.) 9Ena yn-medh an venyn a Samaria, ‘Fatell wredh jy, ha ty Yedhow, pysi dowr ahanav vy, ha my benyn a Samaria?’ Rag ny geskowethyons Yedhewon gans Samaritanys. 10Yesu a worthybis ha leverel dhedhi, ‘Mar kodhves ro Duw, ha piw yw neb a lever dhis, “Ro dhymm dhe eva”, ty a wrusses y bysi, hag ev a rossa dhis dowr bew.’ 11Yn-medh an venyn dhodho, ‘Syrra, nyns eus genes na hwath kelorn, ha'n puth yw down; ytho a-ble kevydh an dowr bew na? 12Osta brassa ages agan tas Yakob, neb a ros dhyn an puth, hag ev y honan a evas dhiworto, ha'y vebyon, ha'y flokkys?’ 13Yesu a worthybis ha leverel dhedhi, ‘Peub a yv a'n dowr ma a'n jevydh syghes arta; 14mes piwpynag a effo a'n dowr a rov vy dhodho ny'n jevydh syghes bynitha; mes an dowr a rov dhodho a vydh ynno fenten a dhowr ow frosa bys yn bewnans heb diwedh.’ 15Yn-medh an venyn dhodho, ‘Syrra, ro dhymm an dowr ma, rag na'm bo syghes, ha ma na dhyffiv omma dhe denna.’\n16Yn-medh ev dhedhi, ‘Ke, galw dha wour ha deus omma.’ 17An venyn a worthybis ha leverel dhodho, ‘Nyns eus dhymm gour.’ Yn-medh Yesu dhedhi, ‘Yn ewn ty a lever, “Nyns eus dhymm gour”; 18rag re beu dhis pymp gour, ha neb usi dhis lemmyn nyns yw dha wour; ty a gewsis an gwir.’ 19Yn-medh an venyn dhodho, ‘Syrra, my a wel ty dhe vos profoes. 20Agan tasow re wordhyas y'n menydh ma; ha hwi a lever, bos yn Yerusalem an tyller may tegoedh gordhya.’ 21Yesu a leveris dhedhi, ‘Krys dhymm, benyn, an eur a dheu pan na wordhyowgh an Tas nag y'n menydh ma nag yn Yerusalem. 22Hwi a wordh an pyth na wodhowgh; ni a wordh an pyth a wodhon, rag yma selwyans dhiworth an Yedhewon. 23Mes an eur a dheu, ha lemmyn yth yw, pan wra an wordhyoryon wir gordhya an Tas yn spyrys hag yn gwiryonedh; rag an Tas a hwila tus a'n par na dh'y wordhya. 24Duw yw Spyrys, ha res yw dh'y wordhyoryon y wordhya yn spyrys hag yn gwiryonedh.’ 25Yn-medh an venyn dhodho, ‘My a woer Messia, henwys Krist, dhe dhos; pan dheu, ev a dheriv dhyn pup-tra.’ 26Yn-medh Yesu dhedhi, ‘My, neb a gews dhis, yw ev.’\n27Gans henna y dhyskyblon a dheuth ha marth a's teva ev dhe gewsel gans benyn; byttegyns denvyth ny leveris, ‘Pandr'a hwilydh?’, po ‘Prag y kewsydh gensi?’ 28Ytho an venyn a asas hy seth-dowr hag eth bys y'n sita, hag yn-medh hi dhe'n dus, 29‘Dewgh, gwelewgh den neb a leveris dhymm pup-tra re wrugavy; a nyns yw hemma an Krist?’ 30I eth yn-mes a'n sita, hag yth esens ow tos dhodho. 31Y'n keth termyn y dhyskyblon a'n pysis, ‘Mester, gwra dybri.’ 32Mes yn-medh ev dhedha, ‘Yma dhymm boes ma na wodhowgh hwi anodho.’ 33Ytho y dhyskyblon a leveris an eyl dh'y gila, ‘A wrug nebonan dri dhodho neppyth dhe dhybri?’ 34Yn-medh Yesu dhedha, ‘Ow boes vy yw, my dhe wul bolonjedh neb a'm dannvonas ha dhe gowlwul y ober ev. 35A ny leverowgh, “Yma hwath peswar mis, hag ena a teu an drevas”? Otta, my a lever dhywgh, drehevewgh agas dewlagas yn-bann, ha mirewgh orth an gwelyow, i dhe vos gwynn lemmyn rag an drevas. 36An myser a gyv y arveth, hag a guntell frut rag bewnans heb diwedh, rag may lowenhaho war-barth an haser ha'n myser. 37Rag yndella gwir yw an lavar, “Unn den yw an gonador, ha den arall yw an myser.” 38My a'gas dannvonas mes dhe vysi an pyth na wrussowgh lavurya ragdho; re erell a lavuryas ha hwi re dheuth yn aga lavur.’\n39Ha lies a'n Samaritanys a'n sita na a grysis ynno drefenn ger an venyn, a dhestas, ‘Ev a leveris dhymm pup-tra re wrugavy.’ 40Ytho pan dheuth an Samaritanys dhodho, i a'n pysis a wortos gansa; hag ev a wortas ena dew dhydh. 41Ha lies moy a grysis drefenn y eryow, 42hag yn-medhons dhe'n venyn, ‘Ny grysyn na fella drefenn dha lavar jy, mes ni agan honan re glewas ha godhvos hemma dhe vos yn hwir Selwador an bys.’\nYaghhe Mab an Soedhek Ryel\nMat 8:5-13; Luk 7:1-10\n43Dew dhydh a-wosa, ev eth alena bys yn Galile. 44Rag Yesu y honan a dhestas, nag eus dhe brofoes enor yn y vro y honan. 45Ytho pan dheuth yn Galile, tus Galile a'n wolkommas, drefenn i dhe weles pup-tra a wrug yn Yerusalem y'n dy'goel, rag gylsens i ynwedh dhe'n dy'goel.\n46Ytho Yesu a dheuth arta bys yn Kana a Alile, le may hwrug an dowr yn gwin. Hag yth esa yn Kapernaum neb soedhek ryel, mayth o klav y vab. 47Pan glewas ev Yesu dhe vos devedhys yn Galile dhiworth Yudi, ev eth dhodho ha'y bysi a dhos yn-nans ha yaghhe y vab, rag ev a veu yn eneworres. 48Ytho yn-medh Yesu dhodho, ‘Marnas hwi a wel toknys ha marthusyon, ny grysowgh.’ 49An soedhek ryel a leveris dhodho, ‘Syrra, deus yn-nans kyns ow flogh dhe verwel.’ 50Yn-medh Yesu dhodho, ‘Ke yn-rag, dha vab a vew.’ An den a grysis an ger a gewsis Yesu dhodho, hag yth eth dhe-ves. 51Hag ev ow mos yn-nans, y gethwesyon a dheuth er y bynn ha leverel dhodho, y vab dhe vos bew. 52Ytho ev a wovynnas orta an eur mayth omwellhas. Yn-medhons dhodho, ‘De, dhe'n seythves eur an fevyr a'n gasas.’ 53Ytho an tas a wodhva y feu y'n keth eur na pan leveris Yesu dhodho, ‘Dha vab a vew.’ Hag ev hag oll y vayni a grysis. 54Lemmyn hemma a veu an nessa tokyn a wrug Yesu pan dheuth dhe Alile dhiworth Yudi.\nThomas_913430 - 3 years ago


Salmow 119 (ABK) - Bible Society\nSalmow 119 ABK\n1Gwynnvys an re yw heb namm y'n fordh,\nhag a gerdh yn lagha119:1 lagha : An eth ger-alhwedh y'n salm ma yw torah ‘lagha’, huqqim ‘ordenansow’, mishpatim ‘breusow’, piqqudim ‘arghadowyow’, miswoth ‘gorhemmynnow’, edoth ‘dustuniow’, dabar ‘ger’, imarah ‘lavar’. an ARLOEDH.\n2Gwynnvys an re a with y dhustuniow,\nhag a'n hwila ev a leun golonn;\n3an re ynwedh na wra sherewneth,\nneb a gerdh yn y fordhow ev.\n4Ty re worhemmynnis\nmay synsyn dha arghadowyow yn tiwysyk.\n5Unnweyth mar pe ow fordhow mar fast\nmay hwrellen vy synsi dha ordenansow!\n6Ytho ny borthav meth,\npan wrama vri a'th worhemmynnow oll.\n7My a ras dhis gans ewnder kolonn,\npan dhyskav dha vreusow gwiryon.\n8My a syns dha ordenansow;\nna wra ow gasa yn tien.\n9Fatell wra den yowynk glanhe y hyns?\nOwth omwitha herwydh dha er.\n10A leun golonn my re'th hwilas;\nna as vy dhe vos yn stray dhiworth dha worhemmynnow.\n11Dha lavarow re gudhis y'm kolonn,\nma na begghiv er dha bynn.\n12Ty yw benniges, A ARLOEDH;\ndysk dhymm dha ordenansow.\n13Gans ow diwweus re venegis vy\noll breusow dha anow.\n14My re lowenhas yn fordhow dha dhustuniow\nkemmys hag yn kevoeth pub oll.\n15My a vynn prederi a'th arghadowyow,\nha hwithra dha hynsyow.\n16My a lowenha y'th ordenansow;\nha ny wrav ankevi dha er.\n17Bydh hel orth dha was,\nrag may pewiv, ha synsi dha er.\n18Igor ow dewlagas\nmay hwelliv marthusyon dha lagha.\n19Alyon ov vy war an nor;\nna gudh dha worhemmynnow ragov.\n20Ow enev yw konsumys gans hireth\nwar-lergh dha vreusow pub dydh oll.\n21Ty re geredhis an re woethus;\nmollothek yw an re a gammdremen dhiworth dha worhemmynnow.\n22Treyl a-dhiworthiv mewl ha despit,\nrag my re withas dha dhustuniow.\n23Pennsevigyon ynwedh a esedhas ha kewsel er ow fynn,\nmes dha was a brederis a'th ordenansow.\n24Dha dhustuniow ynwedh yw ow lowena,\n25Ow enev a len orth an doust;\nbewha vy herwydh dha er.\n26My a dherivas ow fordhow, ha ty a'm gorthybis;\n27Gwra dhymm konvedhes fordh dha arghadowyow,\nha my a breder a'th varthusyon.\n28Yma ow enev ow teudhi dre voredh;\nkrevha vy herwydh dha er.\n29Kemmer dhiworthiv an fordh a falsuri,\nha gront dhymm ras dha lagha.\n30My re dhewisas an fordh a lenduri,\nha'th vreusow re worris a-dheragov.\n31My re lenas orth dha dhustuniow;\nA ARLOEDH, na as vy dhe vos toellys.\n32Poenya a wrav yn fordh dha worhemmynnow,\npan redh jy kennerth dhe'm kolonn.\n33Dysk dhymm, A ARLOEDH, fordh dha ordenansow,\nha my a's gwith bys y'n diwedh.\n34Gwra dhymm konvedhes, ha my a with dha lagha;\ndevri my a'n syns a leun golonn.\n35Gwra dhymm mos yn hyns dha worhemmynnow,\nrag ynno yma ow lowena.\n36Pleg ow holonn troha'th tustuniow,\nha na wra hy flegya troha krefni.\n37Treyl ow dewlagas dhe-ves, ma na wellons euveredh;\nbewha vy y'th fordh.\n38Kollanw dha lavar rag dha was,\nneb a omre dhe own ahanas.\n39Treyl dhe-ves an geredh a borthav own anedhi,\nrag da yw dha vreusow.\n40Otta, my re yeunis war-lergh dha arghadowyow;\nbewha vy y'th ewnder.\n41Re dheffo dhymm dha dregeredh, A ARLOEDH,\ndha selwyans, herwydh dha lavar.\n42Ena my a yll gorthybi dhe'n den a'm kabel,\nrag my a drest yn dha er.\n43Na gemmer an ger a wiryonedh yn-mes a'm ganow yn tien,\nrag my re fydhyas y'th vreusow jy.\n44My a syns dha lagha pup-prys,\nbys vykken ha bynnari.\n45Ha my a gerdh yn rydhses,\nrag my a hwila dha arghadowyow.\n46My a gews a'th tustuniow a-dherag myghternedh,\nha ny borthav meth.\n47Rag my a lowenha y'th worhemmynnow\na wrugavy aga hara.\n48Ha my a dhrehav ow diwleuv dhe'th worhemmynnow a geris,\nha my a breder a'th ordenansow.\n49Porth kov a'n ger orth dha was,\nynno may hwruss'ta dhymmo fydhya.\n50Hemm yw ow honfort y'm anken,\nrag dha lavar re'm bewhas.\n51Tus woethus re'm skornyas dres eghenn,\nbyttegyns ny blegis vy dhiworth dha lagha.\n52My a borthas kov a'th vreusow re beu a-dhia'n oesow koth,\nha konfort a gevis.\n53Konnar a'm dalghennas drefenn an debeles,\nan re a forsak dha lagha.\n54Dha ordenansow re beu kanow dhymm\nyn chi ow fergherinses.\n55My re borthas kov a'th hanow yn nos, A ARLOEDH,\nha my re synsis dha lagha.\n56Hemma re beu ow usadow,\nrag my re withas dha arghadowyow.\n57Ty yw ow rann, A ARLOEDH.\nMy a ambos synsi dha eryow.\n58My re hwilas dha fas119:58 My re hwilas dha fas: Ebrow My re dhisorras dha fas. a leun golonn;\nbydh grassyes orthiv herwydh dha lavar.\n59My a brederis a'm fordhow\nha treylya ow threys troha'th tustuniow.\n60My a fistenas ha ny dhelatis an termyn\nrag synsi dha worhemmynnow.\n61Lovonow an debeles re'm kolmas,\nmes ny ankevis vy dha lagha.\n62Yn hanter-nos sevel a wrav rag grassa dhis,\ndrefenn dha vreusow gwiryon.\n63Koweth ov vy dhe seul a'th own\nhag a syns dha arghadowyow.\n64An nor, A ARLOEDH, yw leun a'th tregeredh;\n65Ty re wrug da dhe'th was,\nA ARLOEDH, herwydh dha er.\n66Dysk dhymm skians da ha godhvos,\nrag my re grysis y'th worhemmynnow.\n67Kyns my dhe vos yn anken, my a gammdremenas,\nmes lemmyn my re synsis dha lavar.\n68Da osta jy ha grassyes;\n69An re woethus re'm droguras gans gowyow er ow fynn,\nmes my a with dha arghadowyow a leun golonn.\n70Maga tew avel an blonek yw aga holonn,\nmes my a lowenha y'th lagha.\n71Da yw ow bos yn anken,\nrag may tyskiv dha ordenansow.\n72Gwell genev yw lagha dha anow\nages milyow a owr hag a arghans.\n73Dha dhiwleuv re'm gwrug ha'm formya;\ngwra dhymm konvedhes, may tyskiv dha worhemmynnow.\n74An re a'th own a'm gwel ha lowenhe,\nrag my re fydhyas y'th ger.\n75My a woer, A ARLOEDH, dha vreusow dhe vos gwiryon,\nhag yn lenduri ty dhe'm trobla.\n76Bedhes dha dregeredh orth ow hebaskhe,\nherwydh dha ambos dhe'th was.\n77Des dhymm dha druedh, may fiv vy bew;\nrag dha lagha yw ow lowena.\n78Perthes an re woethus meth, rag gans falsuri y hwrussons kamm dhymm;\nmes my a breder a'th arghadowyow.\n79Treylyes dhymmo vy an re a berth own ahanas,\nha'n re a aswonn dha dhustuniow.\n80Bedhes ow holonn perfydh y'th ordenansow,\nma na berthiv meth.\n81Difygya a wra ow enev ow yeuni war-lergh dha selwyans;\nmes my a fydh yn dha er.\n82Ow dewlagas a fyll ow yeuni war-lergh dha lavar,\now leverel, ‘P'eur hwredh jy ow hebaskhe?’\n83Rag desyghys ov vy avel botell y'n mog;\nny ankevis vy dha ordenansow\n84Py lies yw dydhyow dha was?\nP'eur hwredh jy breus erbynn an re a wra ow helghya?\n85An re woethus re gleudhyas pyttow ragov vy,\nnag yns herwydh dha lagha.\n86Oll dha worhemmynnow yw fyrv.\nI a wra ow helghya gans falsuri; ty bydh gweres dhymmo vy.\n87Nammna wrussens i ow hisya war an nor,\nmes ny skonis vy dha arghadowyow.\n88Bewha vy herwydh dha dregeredh;\nyndellma y synsav vy dustuniow dha anow.\n89Dha er, A ARLOEDH,\nyw desedhys fast bynitha yn nev.\n90Yma dha lelder a unn henedh dhe'n nessa;\nty re selyas an nor, hag ev a sev.\n91Herwydh dha vreusow i a dhur hedhyw,\nrag pup-tra oll yw dha servysi.\n92Na ve dha lagha ow lowena,\ndevri my a vawrsa yn ow anken.\n93Bynitha ny ankovav dha arghadowyow,\nrag dredha ty re'm bewhas.\n94Ty a'm piw, salw vy;\nrag my re hwilas dha arghadowyow.\n95An debeles re'm gortas rag ow hisya,\nmes my a breder a'th tustuniow.\n96My re welas bos finweth dhe bub perfydhder,\nmes dha worhemmynn yw efan dres eghenn.\n97Ass wrav vy kara dha lagha;\noll an jydh my a breder anodho!\n98Dre dha worhemmynnow ty re'm gwrug furra ages ow eskerens,\nrag ymons i genev bynitha.\n99My a gonvedh moy ages ow dyskadoryon oll,\nrag my a breder yn town a'th tustuniow.\n100My a gonvedh moy ages an henavogyon,\ndrefenn my dhe witha dha arghadowyow.\n101My re withas ow threys rag pub drog hyns,\nrag may synsiv dha er.\n102Ny blynchis vy dhiworth dha vreusow,\ndrefenn ty dhe dhyski dhymm.\n103Ass yw hweg dha lavarow dhe'm taves,\nhwekka es mel dhe'm ganow!\n104Dre dha arghadowyow my a gyv skentoleth;\nrakhenna my a gas pub drog hyns.\n105Lugarn dhe'm treys yw dha er,\nha golow dhe'm hyns.\n106My re dos hag afydhya,\nmy dhe synsi dha vreusow gwiryon.\n107Troblys ov vy dres musur;\nbewha vy, A ARLOEDH, herwydh dha er.\n108Degemmer, A ARLOEDH, an offrynnow bolonjedhek a'm ganow,\nha dysk dhymm dha vreusow.\n109Yma ow enev prest y'm leuv;\nbyttegyns ny ankovav dha lagha.\n110An debeles re worras maglenn ragov,\nmes nyns yth vy yn stray dhiworth dha arghadowyow.\n111My re gemmeras dha dhustuniow yn ertach bys vykken,\nrag lowena ow holonn yns i.\n112My re worras ow holonn dhe wul dha ordenansow\nbys vykken, ha bys y'n diwedh.\n113My a gas an re nag yw diwysyk,\nmes dha lagha a garav.\n114Ow hovva ha'm skoes osta jy;\nyn dha er jy y fydhyav.\n115Kewgh a-dhiworthiv, hwi dhrogoberoryon,\nrag may hwitthiv gorhemmynnow ow Duw.\n116Gwra ow mentena herwydh dha lavar, may fewiv,\nha na as vy dhe vos toellys y'm govenek\n117Skoedh vy, may fiv saw,\nha prest y lowenhav y'th ordenansow.\n118Ty a dhispres oll an re res eth yn stray dhiworth dha ordenansow,\nrag falsuri yw aga brys.119:118 brys: Amendys war-lergh an Syriek ha'n Vulgat.\n119Ty a syns oll tebeles an nor dhe vos plosedhes;\nrakhenna my a gar dha dhustuniow.\n120Ow hig a gren rag own ahanas,\nha my a berth own a'th vreusow.\n121My re wrug gwirvreus hag ewnder;\nna as vy dhe'n re a'm gwask.\n122Gwra mewghya rag dha was er dader;\nna as an re woethus dhe'm arwaska.\n123Ow dewlagas a fyll ow yeuni war-lergh dha selwyans,\nha war-lergh lavar dha ewnder.\n124Gwra dhe'th was herwydh dha dregeredh,\nha dysk dhymm dha ordenansow.\n125Dha was ov vy, gwra dhymm konvedhes\nrag may hwodhviv dha dhustuniow.\n126Prys yw dhe'n ARLOEDH oberi,\nrag i re dhiswrug dha lagha.\n127Rakhenna my a gar dha worhemmynnow\nmoy ages owr, moy ages owr fin.\n128Rakhenna my a gerdh yn ewn herwydh oll dha arghadowyow;\nmy a gas pub hyns gowek.\n129Marthys yw dha dhustuniow;\nrakhenna ow enev a's gwith.\n130Diskwedhyans dha eryow a re golow;\nev a re skians dhe'n re sempel.\n131My a igoras ow ganow, ha dyena,\nrag my a yeunis war-lergh dha worhemmynnow.\n132Treyl war-tu ha my, ha bydh grassyes orthiv,\nherwydh dha usadow orth an re a gar dha hanow.\n133Orden ow hammow y'th lavar,\nha na wres drogoberow maystri warnav.\n134Daspren vy dhiworth arwask den,\nmay synsiv dha arghadowyow.\n135Gwra dhe'th fas splanna war dha was,\n136Ow dewlagas a dhewrak gans goverow a dhowr\ndrefenn na synsir dha lagha.\n137Gwiryon osta, A ARLOEDH,\nhag ewnhynsek yw dha vreusow.\n138Ty re worhemmynnis dha dhustuniow yn ewnder,\nha len dres eghenn yns i.\n139Tan ow holonn re'm distruis,\ndrefenn ow eskerens dhe ankevi dha eryow.\n140Dha lavar yw pur dres eghenn,\nha'th was a'n kar.\n141Byghan ov vy ha dispresys,\nmes ny ankovav dha arghadowyow.\n142Dha ewnder yw ewnder nevra a bes,\nha dha lagha yw gwirder.\n143Anken ha poesyjyon re'm kemmeras,\nmes dha worhemmynnow yw ow lowena.\n144Gwiryonedh dha dhustuniow a dhur bys vykken;\ngwra dhymm konvedhes, ha my a vew.\n145My re elwis a leun golonn; gorthyp dhymm, A ARLOEDH.\nMy a with dha ordenansow.\n146My re elwis warnas; gwra ow selwel,\nmay synsiv dha dhustuniow.\n147My a sev kyns dydh-tardh ha kria;\nyn dha eryow y fydhyav.\n148Ow dewlagas a dhifun kyns goelyow an nos,\nrag may prederriv a'th lavar.\n149Klew ow lev, A ARLOEDH, herwydh dha dregeredh;\nbewha vy herwydh dha vreusow.\n150An re a'm helgh gans sherewneth a dheu yn ogas,\nha pell ymons i dhiworth dha lagha.\n151Ogas osta, A ARLOEDH,\nhag oll dha worhemmynnow yw gwir.\n152Seuladhydh my re wodhva dhiworth dha dhustuniow\nty dh'aga fondya bynitha.\n153Mir orth ow anken, ha gwra ow delivra,\nrag ny ankevis vy dha lagha.\n154Pled ow hen, ha daspren vy;\nbewha vy herwydh dha lavar.\n155Pell yw selwyans a'n debeles,\nrag ny hwilons dha ordenansow.\n156Meur yw dha druedh, A ARLOEDH;\n157Meur aga niver yw ow helghysi ha'm eskerens,\nbyttegyns ny dreylis vy dhiworth dha dhustuniow.\n158My a welas an re dhislen, ha keudh a'm beu,\nrag ny synsons dha lavar.\n159Mir fatell garav dha arghadowyow;\nbewha vy, A ARLOEDH, herwydh dha dregeredh.\n160Sel dha er yw gwirder,\nha pubonan a'th vreusow gwiryon a dhur bys vykken.\n161Pennsevigyon re'm helghyas heb ken,\nmes ow holonn a gren rag dha er.\n162Lowen ov vy orth dha lavar\navel nebonan a gyv meur a breydh.\n163Falsuri a gesis vy, ha'y skonya,\n164Seythgweyth y'n jydh y'th wormelav\n165Kres meur a vydh dhe'n re a gar dha lagha,\nha nyns eus travyth a wrello dhedha trebuchya.\n166My re wortas dha selwyans, A ARLOEDH,\nha kollenwel dha worhemmynnow.\n167Ow enev re synsis dha dhustuniow,\nha my a's kar yn feur.\n168My re synsis dha arghadowyow ha'th tustuniow,\nrag bos oll ow fordhow a-dheragos.\n169Neshes ow garm a-dheragos, A ARLOEDH;\ngwra dhymm konvedhes, herwydh dha er.\n170Des ow govynnadow a-dheragos;\ngwra ow delivra herwydh dha lavar.\n171Ow diwweus a lever gormola,\ndrefenn ty dhe dhyski dhymm dha ordenansow.\n172Ow thaves a gews a'th lavar,\nrag oll dha worhemmynnow yw gwiryonedh.\n173Bedhes dha leuv orth ow gweres,\nrag dha arghadowyow a dhewisis.\n174My re yeunis war-lergh dha selwyans, A ARLOEDH,\nha'th lagha yw ow lowena.\n175Bewes ow enev, hag ev a'th wormel,\nha gwres dha vreusow ow gweres.\n176My re wandras yn sowdhan avel davas yw kellys; hwila dha was,\nrag ny ankevis dha worhemmynnow.


Lymnans a Li Bai gans y vardhonieth.\nPrydydh a Jina veu Li Bai (ynwedh Li Bo or Li Po, Chinek: 李白; pinyin: Lǐ Bái / Lǐ Bó; 701–762). Menegys veu gans prydydh aral, Du Fu, avel esel a vagas a skolheygyon gelwys ganso an "Eth Anvarwel an Wedren Win" yn bardhonek. Y hwelir Li Bai avel onan a'n dew brydydh an vrassa yn istori lien China, war-barth ha Du Fu. Hedhyw yth aswonir neb 1,100 a'y vardhonogow.\nDyllys veu an kensa treylyansow yn yeth a'n West yn 1862 gans Marquis d'Hervey de Saint-Denys yn y Poésies de l'Époque des Thang. Komendys veu an bys Sowsnek dhe ober Li Bai yn dyllans a History of Chinese Literature yn 1901 gans Herbert Allen Giles, ha der an treylyansow livrel, saw awedhyek yn bardhonieth, a versyons Japanek a'y vardhonogow gwrys gans Ezra Pound.\nMoyha aswonys yw Li Bai rag an awen ha'n imajeri Taoist yn y vardhonieth. Viajya a wre dres brassa rann a'y vewnans. Y leverir ev dhe godha dhyworth y skath pan assayas byrla skeus an loor, ha beudhi y'n Dowr Yangtze.\nDiwettha golegyans an folen ma a veu an 18 Gwynngala 2021, dhe 21:16.


Compare Bible readings for Ezekiel 20 in the ABK and the NIV - Bible Society\n1Y'n seythves blydhen, y'n pympes mis, yn degves dydh an mis, gwer a henavogyon Ysrael a dheuth dhe hwilas kusul a'n ARLOEDH, hag i a esedhas a-ragov. 2Ena ger an ARLOEDH a dheuth dhymm, ow leverel: 3Mab-den, kows dhe henavogyon Ysrael, ha lavar dhedha, Yndellma y lever an Arloedh DUW: Yw rag hwilas kusul ahanav y teuthewgh? Dell vewav, ny vynnav kusul dhe vos hwilys genowgh hwi, yn-medh an Arloedh DUW. 4A's breusydh jy? A vreusydh, mab den? Gwra dhedha aswonn taklow kasadow aga thasow, 5ha lavar dhedha, Yndellma y lever an Arloedh DUW: Y'n jydh may tewisis vy Ysrael my a dos gans leuv drehevys dhe has chi Yakob, hag omdhiskwedhes dhedha yn pow Ejyp. My a dhrehevis ow leuv dhedha ha ti, ow leverel, My yw an ARLOEDH agas Duw. 6Y'n jydh na my a dhrehevis ow leuv dhedha ha ti, my dh'aga dri yn-mes a bow Ejyp dhe dir a aspiis ragdha, a dhinwa leth ha mel, an tekka a'n tiryow oll. 7My a leveris dhedha, Tewlewgh dhe-ves, hwi oll, an taklow kasadow usi a-rag agas dewlagas, ha na omdhefolewgh gans idolys Ejyp. My yw an ARLOEDH agas Duw. 8Mes i a rebellyas er ow fynn ha ny vynnsons goslowes dhymm; ny wrug nagonan tewlel dhe-ves an taklow kasadow esa a-rag aga dewlagas, ha ny forsaksons idolys Ejyp.\nEna yn-medhav, My a dhiver ow honnar warnedha, ow kowlwul ow sorr er aga fynn yn kres pow Ejyp. 9Mes my a'n gwrug a-barth ow hanow, ma na vo disakrys a-wel dhe'n kenedhlow mayth esons yn aga mysk, may feuv aswonnys dhedha a-wel dhedha, orth aga dri yn-mes a bow Ejyp. 10Ytho my a's dros yn-mes a bow Ejyp ha'ga dri dhe'n difeythtir. 11My a ros dhedha ow ordenansow, ha diskwedhes dhedha ow breusow, rag den mar kwra aga gwitha, ev a vew ynna. 12Ynwedh my a ros dhedha ow sabotys, dhe vos tokyn yntra my hag i, rag mayth aswonnens my dhe vos an ARLOEDH, neb a's sansha. 13Byttegyns chi Ysrael a rebellyas er ow fynn y'n difeythtir. Ny gerdhsons war-lergh ow ordenansow, mes i a dhenaghas ow breusow, kyn fydh bew seul a's gwith; hag i a dhisakras ow sabotys yn feur.\nEna yn-medhav, My a dhiver ow honnar warnedha y'n difeythtir, dh'aga howldhistrui. 14My a wrug hemma a-barth ow hanow, ma na ve disakrys a-wel dhe'n kenedhlow, neb a's dres dhe-ves a-wel dhedha. 15Ynwedh my a dhrehevis ow leuv, ow ti dhedha y'n difeythtir na vedhen aga dri dhe'n tir a res dhedha, a dhinwa leth ha mel, an tekka a'n tiryow oll; 16drefenn i dhe dhenagha ow breusow, ha ny gerdhsons y'm ordenansow, hag i a dhisakras ow sabotys; rag yth esa aga holonn ow mos war-lergh aga idolys. 17Byttegyns ow lagas a's sparyas, ha ny wrug vy aga diswul, na'ga howldhistrui y'n difeythtir.\n18My a leveris dh'aga mebyon y'n difeythtir, Na gerdhewgh yn ordenansow agas tasow, ha na withewgh aga breusow, ha na omdhefolewgh gans aga idolys. 19My yw an ARLOEDH agas Duw; kerdhewgh y'm ordenansow, ha gwaytyewgh gul ow breusow. 20Sakrewgh ow sabotys rag may fons toknys yntra my ha hwi, may hwodhvowgh my dhe vos an ARLOEDH agas Duw. 21Mes an vebyon a rebellyas er ow fynn. Ny gerdhsons y'm ordenansow, na ny waytsons gul ow breusow, may hwra den bew dredha mara's gwra; i a dhisakras ow sabotys.\nEna yn-medhav, My a dhiver ow honnar warnedha, ow kowlwul ow sorr er aga fynn y'n difeythtir. 22Mes my a gildennas ow leuv dhe-ves, hag oberi a-barth ow hanow, ma na ve disakrys a-wel dhe'n kenedhlow, may hwrug vy aga dri yn-mes yn aga gwel. 23Ynwedh my a dhrehevis ow leuv ow ti dhedha yn difeythtir, my dh'aga skattra y'n kenedhlow ha dh'aga skoellya y'n gwlasow, 24drefenn na wrens ow breusow, ha i a naghas ow ordenansow, ha disakra ow sabotys, mes yth esa aga lagasow settys war idolys aga thasow. 25Ynwedh my a ros dhedha ordenansow nag ens da, ha breusow na yllens bewa ynna. 26My a's defolas dre aga rohow aga honan, owth offrynna oll aga re kynsa-genys, rag may kwrellen vy aga euthega, may hwodhvens my dhe vos an ARLOEDH.\n27Rakhenna, A vab den, kows dhe ji Ysrael ha leverel dhedha, Yndellma y lever an Arloedh DUW: Yn hemma ynwedh agas tasow a'm kablas ha bos dislel dhymm. 28My a's dros dhe'n tiredh may trehevis vy ow leuv ragdho, ow ti dh'y ri dhedha; mes peskweyth may hwelsons menydh ughel pynag po gwydhenn dhelyek pynag, i a wrug aga sakrifisow ena, ha ri ena rohow dhe'm provokya dhe sorr, hag offrynna ena aga sawer plegadow, ha diveri ena aga offrynn diwes. 29Ena yn-medhav dhedha, Pyth yw an tyller ughel esowgh ow mos dhodho? Ytho henwys yw Bama bys y'n jydh hedhyw. 30Rakhenna lavar dhe ji Ysrael, Yndellma y lever an Arloedh DUW: A wrewgh omdhefola agas honan yn fordh agas tasow, ow kul avoutri gans aga thaklow kasadow? 31Pan offrynnowgh agas rohow, ha gul dh'agas mebyon mos dre dan, hwi a dhefol agas honan gans oll agas idolys bys y'n jydh hedhyw. A vynnav hwi dhe hwilas kusul ahanowgh, chi Ysrael? Dell vewav, yn-medh an Arloedh DUW, ny vynnav hwi dhe hwilas kusul ahanowgh.\n32Ny hwyrvydh an pyth usi yn agas brys, ow leverel, ‘Ny a vydh avel an kenedhlow, avel teyluyow an powyow, ow kordhya prenn ha men.’\n33Dell vewav, yn-medh an Arloedh DUW, my a vydh myghtern warnowgh gans leuv grev, ha gans bregh ystynnys, ha gans sorr dinewys. 34My a'gas dre yn-mes a'n poblow ha'gas kuntelles dhiworth an powyow le may fewgh skattrys, gans leuv grev, ha gans bregh ystynnys, ha gans sorr dinewys. 35My a'gas dre dhe dhifeythtir an poblow ha'gas breusi ena, fas orth fas. 36Kepar dell vreusis agas tasow yn difeythtir pow Ejyp, yndella my a wra agas breusi hwi, yn-medh an Arloedh DUW. 37My a wra dhywgh tremena yn-dann an welenn, ha my a'gas dre yn kolm an kevambos.20:37 ha my a'gas dre yn kolm an kevambos: Po amendyans, ha my a'gas dre a-ji orth niver. 38My a garth yn-mes ahanowgh an re usi ow rebellya hag offendya er ow fynn. My a's dre yn-mes dhiworth an tir mayth esons trigys; ny entrons a-berth yn pow Ysrael. Ena hwi a woer my dhe vos an ARLOEDH.\n39Ha hwi, chi Ysrael, yndellma y lever an Arloedh DUW: Kewgh, servyowgh agas idolys, hwi oll. A-wosa hwi a woslow dhymm yn sur,20:39 hwi a woslow dhymm yn sur: Amendys. ha ny dhisakrowgh ow hanow sans arta gans agas rohow ha gans agas idolys.\n40Rag war ow menydh sans, war venydh ughel Ysrael, yn-medh an Arloedh DUW, oll chi Ysrael, i oll, a wra ow servya ena y'n tir; eno my a wra aga degemmeres. Ena my a vynn orthowgh agas offrynnow ha'n gwella a'gas sakrifisow gans oll agas taklow sans. 41Kepar ha sawer plegadow my a'gas degemmer, pan y'gas drov yn-mes dhiworth an poblow, ha'gas kuntelles yn-mes a'n tiryow may fewgh skattrys ynna; ha my a vydh sanshes ynnowgh a-wel dhe'n kenedhlow. 42Ena hwi a woer my dhe vos an ARLOEDH, pan y'gas drov dhe diredh Ysrael, dhe diredh a des gans leuv drehevis y ri dh'agas tasow. 43Ena hwi a berth kov a'gas fordhow, hag oll agas drogoberow may fewgh defolys dredha; ha kasadow dhywgh agas honan a vydh oll agas drogoberow a wrussowgh. 44Hwi a woer my dhe vos an ARLOEDH pan wrav vy yn ta genowgh a-barth ow hanow, a-der war-lergh agas drog fordhow ha'gas gwriansow legrys, a ji Ysrael, yn-medh an Arloedh DUW.\nProfoesans erbynn an Negeb\n45Ger an ARLOEDH a dheuth dhymm, ow leverel:20:45 Gwersow 45 bys 49 yw niverys 21:1 bys 5 y'n tekst ebrow hag 'yn Septuagint 46Mab den, treyl dha fas troha'n soth, ha profoes erbynn koeswik gwel an Negeb. 47Lavar dhe goeswik an Negeb, Goslow ger an ARLOEDH: Yndellma y lever an Arloedh DUW, Awottavy owth enowi tan ynnos, hag ev a dheber pub gwydhenn las a-berth ynnos ha pub gwydhenn sygh. Ny vydh difeudhys an flamm a dan, ha pub fas a vydh goleskys ganso a'n dyghow dhe'n gogledh. 48Hag oll kig a wel my, an ARLOEDH, dh'y enowi; ny vydh difeudhys. 49Ena yn-medhav, ‘Ogh, Arloedh DUW, ymons ow leverel dhymm, “A nyns usi ow leverel parabolennow?” ’


Jacob Keesey was born 21 DEC 1819 in , York, Pennsylvania, and died 14 JAN 1892 in , York, Pennsylvania.\nCatharine Hyson was born 27 JAN 1822 in , , Maryland, and died 25 JAN 1899 in , York, Pennsylvania. She was buried in Hopewell Township, York, Pennsylvania.\nRobert Ramsey Hyson was born JUL 1826 in , York, Pennsylvania, and died 1903 in East Hopewell Township, York, Pennsylvania.\nElizabeth M Grove was born JUL 1828 in , , Pennsylvania, and died 1915 in , York, Pennsylvania.\nCatharine Schlott was born 2 AUG 1870 in Of Lancaster, Lancaster, Pennsylvania. She married Person Not Viewable .


Is The Awara Mattress Worth It? - Awara Mattress\nIs The Awara Mattress Worth It? – Awara Mattress\nIs The Awara Mattress Worth It?\nIs The Awara Mattress Worth It? Is The Awara Mattress Worth It?


Tongsten - Wikipedia\n(Daskevarwodhys dhyworth Tungsten)\nElven gymyk, electron medium\nalkan, alkan poos, alkan tremenyans\nperiod 6, bagas 6\nElven gymyk yw tongsten, niver 74 y'n Vosen Beriodek. Y furvell gymyk yw W. An hanow a dheu dhyworth an geryow Swedek tung sten, ow styrya men poos. Usys yw an hanow tongsten yn Kernewek, Sowsnek, Frynkek ha niver a yethow erel. An furvell a dheu dhyworth wolfram, an hanow usys y'n rann vrassa a yethow Europek, dhyworth an Almaynek wolf rahm, ow styrya bleydh mostedhes. An moon wolframit a wre kawsya kudynnow orth teudhi sten.\nNebes gwenonek yw tongsten, ha polter an elven a serr kroghen ha lagasow. Mes yth edhom dhe nebes bakteria a dungsten ogas dhe fenestri hidro-tesel y'n downvor.\nEnesves tungsten rag an kynsa prys gans Carl Wilhelm Scheele yn 1781 mes ny wrug ev an hwithrans dhe dhiskwedhes yn dyblans ev dhe dhiskudha'n elven. Dew vroder, Juan José Elhuyar (1754-1796) ha Fausto Elhuyar (1755-1833) a hwithras wolframit yn Vergara yn Spayn, hag aswonnys yns avel an dhiskudhoryon.\nY'n 17ves kansvledhen yn China, gwrioryon priweyth a wre devnydh a dungsten dhe ri liw aval gwlanek. Keworra tungsten dhe horn a askorr eghen gwell ages dur, usys yn efan y'n 20ves kansvledhen dhe wul arvow. Kreffa ha kalessa yw kesalkan a dhur gans 5% tongsten, ytho usys veu dhe wul gonnow ha tanbellenigow.\nChif monow tongsten yw wolframit (Fe,Mn)WO4 ha scheelit CaWO4, dre vras yn China (diw rann a deyr a brovians ollvysel). Askorrys yw a-dro dhe 84,000 tonnas a dongsten an vledhen. Usys yw yn bollenigow golow hag yn fornow tempredh ughel. Pur es yw dhe wul gwiver dhyworto. Pur dhe les yw yn kesalkenyow ynwedh, yn arbennek gans dur. Dur 'tooth ughel' a gomprehend a-dro dhe 7% tongsten, hag usys yw yn tappow ha lownyow heskennow. An devnydh moyha posek rag tongsten (40% a askorrans ollvysel) yw karbid limys (cemented carbide), aswonnys ynwedh avel keswias priweyth-alkan (cermet po ceramic-metal composite yn Sowsnek). An chif kesrann yw tongsten karbid (WC). Usys yw dhe wul terder (rag oyl ha medhegneth dens), bleynyow pluvennow pennpel, fustow golf ha dartyow.\nPoos atomek tongsten yw 183.84, y boynt teudhi yw 3422°C ha'y boynt bryjyon yw 5555°C, an ughella a bub elven oll dhe'n dhew. Y dhosedh yw 19.3kg an liter.\nNeusen tongsten yn bollen wolow\nY feu bal tongsten pur bosek war Carrock Fell yn Pow an Lynnyn, Pow Sows\nTanbellenigow dur tongsten\nDiwettha golegyans an folen ma a veu an 8 Metheven 2022, dhe 23:49.


personalized whiskey set – syokumotsu.info\nsyokumotsu March 10, 2018 May 24, 2018\npersonalized whiskey set set of 2 bespoke groomsmen gift sets 6 engraved whiskey stones in a personalized wood box great present for the best man made in the personalized shield whiskey decanter and g.\npersonalized whiskey set engraved whiskey decanter set engraved whiskey decanter personalized glass whiskey decanter engraved groomsmen gifts wet bar home bar man cave valentines personalized whiskey.\npersonalized whiskey set game of thrones glass whiskey decanter set scotch decanter glass decanter gift for men decanter glasses personalized decanter engraved glass monogrammed whiskey glasses set of.\npersonalized whiskey set personalized whiskey decanter set new engraved for personalized whiskey decanter set.\npersonalized whiskey set personalized glass whiskey decanter the man registry personalized whiskey decanter set canada.\npersonalized whiskey set police badge personalized whiskey glass set with wood box a liked on personalized whiskey gift set.\npersonalized whiskey set personalized decanter set with black whiskey stones personalized whiskey growler set.\npersonalized whiskey set personalized whiskey decanter set with on the rocks glasses amazing engraved for 7 personalized whiskey stones gift set.\npersonalized whiskey set personalized whiskey decanter set engraved groomsmen gift ideas customized whiskey set.\npersonalized whiskey set personalized whiskey gift set.\npersonalized whiskey set personalized 5 piece whiskey decanter set with free name initial monogram exclusively weddings personalized whiskey decanter set.\npersonalized whiskey set gift for men personalized glass whiskey decanter oz set 2 personalized whiskey stones gift set.\npersonalized whiskey set cool groomsmen gifts personalized whiskey decanter set personalized engraved whiskey decanter set.\npersonalized whiskey set 5 piece glass whiskey decanter and rocks glasses set personalized with large single initial monogrammed whiskey set.\npersonalized whiskey set personalized whiskey glasses set of 4 monogrammed whiskey decanter set.\npersonalized whiskey set custom whiskey decanter custom crystal whiskey decanter set custom crystal whiskey decanter set personalized whiskey decanter custom whiskey monogrammed whiskey glasses set of.\npersonalized whiskey set personalized whiskey decanter set set of 4 personalized scotch whiskey decanter set groomsmen gift for him engraved glass personalized whiskey decanter set customized whiskey.\npersonalized whiskey set monogrammed glass whiskey decanter set personalized groomsmen gifts man cave best man gift for him personalized whiskey gift set.\npersonalized whiskey set personalized whiskey personalized whiskey gift set.\npersonalized whiskey set personalized whiskey decanter set customized whiskey set.\npersonalized whiskey set personalized whiskey decanter set with 4 glasses engraved groomsmen gifts home bar man cave valentines gift vodka gift for him personalized whiskey growler set.\npersonalized whiskey set personalized engraved whiskey decanter set personalized whiskey decanter set canada.\npersonalized whiskey set personalized whiskey decanter set engraved whiskey decanter fueled by fire personalized whiskey decanter personalized whiskey decanter and glasses personalized whiskey decante.\nPrevious Post Cement Benches\nNext PostPatio Table Replacement Glass


Cornish - Redruth Tourist Information\nResrudh A'gas Dynnergh Wolkom owgh hwi yn Resrudh. Yma genen lies vysytyer a dheu dhe Resrudh awos pub sort a skila. Mars esowgh ow hwilas blas a Gernow wir po assaya kavos kolmow teylu po gwaytya mos ha bos gyllys down y'n tirwedhow dibarow ha'n istori a’n Tyller Ertach Balweyth Kernow an Bys; yth yw Resrudh an le ewn. An folen ma a veu treylyes yn Kernewek hag a bresent gorwolok verr a Resrudh. Rann aral a’n wiasva a yll bos redyes yn Sowsnek po - dre Google Translate - yn yethow erel.\nYma an dre yn kres an Fordhow Tram Moon - hensyow a dremen yn rosweyth Tyller Ertach Bal an Bys ha profya gwelyow marthys a arvor an Tiredh Uhel dhyworth Tewynblustri bys dhe Borthia rag diwrosysi, marhogyon ha kerdhoryon. Moy a dherivadow a'n le - gwra tochya orth Kresenn Kernow.


Galatianys 5 (ABK) - Bible Society\nGwithewgh agas Rydhses\n1Rag rydhses5:1 Rag rydhses: Po Gans rydhses. y hwrug Krist agan delivra; rakhenna sevewgh fast, na vedhewgh maglennys arta yn-dann yew a gethneth.\n2Ottavy, Powl, ow leverel dhywgh, mar pydhowgh hwi trodreghys ny vydh Krist travyth dh'agas les. 3Desta a wrav dhe bub den a dhegemmer trodreghyans y fydh kendoner dhe synsi oll an lagha. 4Hwi yw diberthys dhiworth Krist, hwi neb yw justifiys der an lagha, koedhys dhiworth gras. 5Rag ni, der an Spyrys, a wayt gans mall an govenek a ewnder, dre fydh. 6Rag yn Krist Yesu ny wrer fors a drodreghyans nag a antrodreghyans, mes a fydh owth oberi dre gerensa.\n7Yth esiwgh hwi ow poenya yn ta; piw a'gas lettyas a obaya dhe'n gwiryonedh? 8Ny dheuth an tennvos dhiworth neb a'gas gelow. 9Temmik a woell a wra dhe oll an toes sevel. 10Fydhyans a'm beus yn agas kever y'n Arloedh, na vydh dhywgh tybyans nahen, mes neb a'gas ankomber a wra godhevel an dial piwpynag a vo. 11Mes my, a vreder, mar pregowthav vy hwath an trodreghyans, prag yth ov vy helghys hwath? Offens an grows re beu defendys ytho. 12My a vynnsa, yth omspattha aga honan an re a'gas ankomber.\n13Rag hwi a veu gelwys dhe rydhses, a vreder, saw na wrewgh dhe'n rydhses ri spas dhe'n kig, mes dre gerensa bedhewgh servysi an eyl dh'y gila. 14Rag oll an lagha yw kollenwys yn unn lavar: ‘Kar dha gentrevek kepar dell omgerydh dha honan.’ 15Mar kwrewgh bratha ha lenki an eyl y gila bedhewgh war ma na vowgh konsumys an eyl gans y gila.\nAn Spyrys ha'n Kig\n16Y lavarav, kerdhewgh war-lergh an Spyrys, saw na wrewgh kollenwel lust an kig. 17Rag an kig a wra hwansa kontrari dhe'n Spyrys, ha'n Spyrys kontrari dhe'n kig, rag an re ma yw kontrari an eyl dh'y gila, ma na wryllowgh gul an pyth a vynnowgh. 18Saw mars owgh hwi ledys der an Spyrys, ena nyns esowgh hwi yn-dann an lagha. 19Oberow an kig yw apert; an re ma yw fornikashyon, mostedhes, fara direwl,5:19 fornikashyon, mostedhes, fara direwl: War-lergh re a'n dornskrifow avoutri, fornikashyon, mostedhes, fara direwl. 20gordhyans idolys, pystri, kas, strif, envi, sorr, strif, fowt akord, eresys, 21avi, medhwenep, kevewiow gwyls, ha traow a'n par na. Anedha my a lever dhywgh lemmyn, kepar dell wrugavy leverel kyns, oll an re a wrello taklow a'n par ma ny wrons erita gwlaskor Duw.\n22Mes frut an Spyrys yw kerensa, lowena, kres, perthyans, kuvder, dader, lenduri, 23jentylys, omrewl; nyns eus lagha vyth erbynn traow a'n par na. 24Seul eus dhe Grist Yesu re growsyas an kig, keffrys ha'n yeunesow ha'n hwansow. 25Mar pywyn der an Spyrys, kerdhyn ynwedh der an Spyrys. 26Na vedhen goethus, ow serri an eyl y gila, ow perthi avi an eyl a'y gila.


Oberow 16 (ABK) - Bible Society\nOberow 16 ABK\nTimothi a Jun gans Powl ha Silas\n1Hag ynwedh ev a dheuth yn-nans dhe Derbe ha dhe Lystra. Hag otta, yth esa ena unn dyskybel henwys Timothi, mab Yedhowes kryjyk mes y das o Grek. 2Ev o gerys-da gans an vreder yn Lystra hag Ikonium. 3Powl a vynnas orto mos yn-rag ganso, hag ev a'n kemmeras ha'y drodreghi drefenn an Yedhewon esa y'n tylleryow na; rag i oll a wodhva bos y das Grek. 4Lemmyn, hag i ow mos der an sitys, i a dherivas dhedha an erviransow ordenys gans an abesteli ha'n henavogyon yn Yerusalem, ma's obayens. 5Ytho an eglosyow a veu krevhes y'n fydh ha kressya yn aga niver pub dydh.\nGwelesigeth Powl a'n Gour a Masedonia\n6Hag i eth dre rannvro Frygia ha Galatia, lettys gans an Spyrys Sans rag kewsel an ger yn Asia. 7Mes pan dhothyens bys yn Mysia, i a assayas mos yn Bithynia, ha Spyrys Yesu ny ros dhedha kummyas; 8rakhenna, ow tremena dre Mysia, i a dheuth dhe Troas. 9Ha gwelesigeth a omdhiskwedhas dhe Powl y'n nos: yth esa gour a Masedonia ow sevel, hag ev a'n pysis ow leverel, ‘Deus a-dreus bys yn Masedonia, ha gweres ni.’ 10Ytho, pan welsa ev an welesigeth, hware ni a ombareusis rag mos yn-rag dhe Masedonia, ha ni sertan Duw dh'agan gelwel rag pregoth an aweyl dhedha.\n11Hag ow mora dhiworth Troas, ni a woelyas yn resegva gewar dhe Samothrake, ha ternos dhe Neapolis, 12hag alena dhe Filippi, hag yw pennsita y'n rann na a Masedonia, trevesigeth romanek16:12 trevesigeth romanek: Greka kolonia. Ha ni a wodrigas y'n sita ma niver a dhydhyow. 13Y'n sabot ni eth yn-mes a'n porth ryb avon, le mayth esa, dell dybsyn, tyller a bysadow, hag owth esedha ni a gewsis orth an benynes o kuntellys. 14Hag yth esa unn venyn henwys Lydia, marchont yn purpur, a'n sita Thyatira neb o gordhyores Duw, ow koslowes; ha'n Arloedh a igoras hy golonn dhe attendya an taklow kewsys gans Powl. 15Ha pan veu besydhys ha gensi hy mayni, hi a'gan pysis, ow leverel, ‘Mar synsowgh hwi ow bos lel dhe'n Arloedh, dewgh dhe ostya y'm chi’; ha hi a ynnias warnan.\nPowl ha Silas yn Prison\n16Ha dell hwarva, ha ni ow mos dhe'n tyller a bysadow, unn vaghteth ha gensi spyrys a dhewinieth a dheuth er agan pynn, neb a dhri meur a wayn dh'y mestrysi ow targana fortunyow. 17Hag owth holya Powl ha ni, hi a grias, ow leverel, ‘An dus ma yw gwesyon Duw an ughella, neb a bregoth dhywgh fordh selwyans.’ 18Hi a wre hemma lies dydh. Mes Powl eth ha bos anniys meur, hag ow treylya ev a leveris dhe'n spyrys, ‘My a'th ergh yn hanow Yesu Krist dos yn-mes anedhi.’ Hag ev a dheuth yn-mes y'n keth eur na.\n19Ha'y mestrysi, ow kweles bos gyllys govenek aga gwayn, a dhalghennas Powl ha Silas ha'ga thenna dhe blen an varghas a-rag an rewloryon, 20hag orth aga dri dhe'n justisyow, i a leveris, ‘Yma'n dus ma, yw Yedhewon, ow trobla agan sita, 21hag i a bregoth devosow nag yw lafyl ragon ni Romanyon, na dhe dhegemmeres na dhe wul.’ 22Ha'n routh a sevis gansa er aga fynn, ha'n justisyow ow tenna dhiworta aga dillas a worhemmynnis may fens kastigys, 23ha wosa gorra warnedha meur a strokosow i a's tewlis yn prison, owth erghi dhe'n jayler ma's gwittha gans rach. 24Pan dhegemmeras arghadow a'n par na, ev a's tewlis y'n downa prison ha karghara aga threys y'n stokkys.\n25Hag a-dro dhe hanter-nos yth esa Powl ha Silas ow pysi hag ow kormel Duw dre hymnys, hag yth esa an brisnoryon ow koslowes orta; 26hag a-dhesempis yth esa dorgrys meur, may feu kryghyllys selyow an prison; hag a-dhistowgh an darasow oll a veu igerys, ha kolmow pub huni a veu lowsys. 27Pan dhifunas an jayler ha gweles bos igerys darasow an prison, ev a dennas yn-mes y gledha, ha parys o dhe omladha, ow tybi y tianksa an brisnoryon. 28Mes Powl a elwis, ughel y lev, ow leverel, ‘Na wra drog vyth dhiso jy dha honan, rag yth eson ni oll omma.’ 29Hag ow kovynn golowys, ev a fyskas a-ji ow krena ha koedha a-rag Powl ha Silas, 30hag orth aga hembronk yn-mes ev a leveris, ‘Syrrys, pandr'a goedh dhymm dhe wul may fiv selwys?’ 31Hag yn-medhons i, ‘Krys y'n Arloedh Yesu, ha ty ha'th vayni a vydh selwys.’ 32Hag i a gewsis ger an Arloedh dhodho ev ha dh'y vayni oll. 33Y'n keth eur a'n nos ev a's kemmeras ha golghi aga goliow, hag ev hag oll y deylu a veu besydhys heb hokya. 34Ev a's dros yn-bann dh'y ji ha gorra boes a-dheragdha, hag ev hag oll y vayni a lowenhas y tothya ev ha bos kryjyk yn Duw.\n35Pan dheuth an jydh, an justisyow a dhannvonas an soedhogyon, ow leverel, ‘Delivrewgh an dus na.’ 36Ha'n jayler a dherivas an geryow ma dhe Powl, ‘An justisyow re dhannvonas may fowgh hwi delivrys. Lemmyn, ytho, dewgh yn-mes ha kewgh yn kres.’ 37Mes yn-medh Powl dhedha, ‘I re'gan kastigas a-rag an bobel, heb agan bos dampnys, ha ni burjysi romanek, i a'gan tewlis yn prison. Ha lemmyn i a wra agan pellhe yn-dann gel? Ny wrons, devri, mes dens aga honan dh'agan dri yn-mes.’ 38An soedhogyon a dherivas an geryow ma dhe'n justisyow. Hag own a's teva pan glewsons aga bos burjysi romanek, 39hag i a dheuth ha dihares dhedha, hag i a's dros yn-mes ha'ga fysi a vos mes a'n sita. 40Ha wosa mos dhiworth an prison, i eth dhe ji Lydia, hag ow kweles an vreder i a's kennerthas, ha mos mes a'n sita.